               IL-KUMMISSJONI EWROPEA
            Brussell, 28.1.2016
            COM(2016) 30 final
            2016/0013(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed mill-Unjoni Ewropea fi ħdan il-Kumitat tal-Ambaxxaturi AKP-UE dwar l-approvazzjoni ta’ derogi għar-Regolament Finanzjarju taċ-Ċentru għall-Iżvilupp tal-Intrapriża (ĊŻI)

               MEMORANDUM TA’ SPJEGAZZJONI

               Iċ-Ċentru għall-Iżvilupp tal-Intrapriża (minn hawn’il quddiem “iċ-ĊŻI”) huwa korp imwaqqaf permezz tal-Anness III tal-Ftehim ta’ Sħubija AKP-UE
                  1
               .

               Il-qafas legali taċ-ĊŻI huwa magħmul mill-Istatuti u r-Regoli ta’ Proċedura taċ-Ċentru għall-Iżvilupp tal-Intrapriża, adottat bid-Deċiżjoni Nru 8/2005 tal-Kumitat tal-Ambaxxaturi AKP-UE
                  2
                 (minn hawn ’il quddiem “l-Istatuti taċ-CŻI”), ir-Regolament tal-Persunal taċ-Ċentru għall-Iżvilupp tal-Intrapriża, adottat bid-Deċiżjoni Nru 9/2005 tal-Kumitat tal-Ambaxxaturi AKP-UE
                  3
               , u r-Regolament Finanzjarju taċ-Ċentru għall-Iżvilupp tal-Intrapriża, adottat bid-Deċiżjoni Nru 5/2004 tal-Kumitat tal-Ambaxxaturi AKP-UE
                  4
               , (minn hawn ’il quddiem “ir-Regolament Finanzjarju taċ-ĊŻI”).

               Fid-39 sessjoni tiegħu li saret fid-19 u l-20 ta’ Ġunju 2014 f’Nairobi, il-Kunsill tal-Ministri AKP-UE qabel, f’Dikjarazzjoni Konġunta, li jipproċedi għall-għeluq ordnat taċ-ĊŻI. F’din id-Dikjarazzjoni Konġunta, il-Kunsill tal-Ministri ddelega setgħat lill-Kumitat tal-Ambaxxaturi AKP-UE biex ikun jista' jadotta d-deċiżjonijiet meħtieġa biex l-għeluq taċ-ĊŻI jimxi 'l quddiem.

               Minn Ġunju 2014, saru passi progressivi minħabba l-għeluq taċ-ĊŻI. Fil-proċess lejn l-għeluq taċ-ĊŻI, xi huma meħtieġa aġġustamenti fir-Regolament Finanzjarju taċ-ĊŻI f’dan il-kuntest speċifiku.

               Ir-Regolament Finanzjarju taċ-ĊŻI ġie adottat mill-Kumitat tal-Ambaxxaturi AKP-UE, li huwa l-Awtorità Superviżorja taċ-ĊŻI skont l-Istatuti taċ-ĊŻI. F’ittra datata d-19 ta’ Ottubru 2015, il-Bord Eżekuttiv taċ-ĊŻI għalhekk qiegħed jitlob lill-Kumitat tal-Ambaxxaturi AKP-UE għal approvazzjoni minn qabel għal deroga mir-Regolament Finanzjarju taċ-ĊŻI. Dawn id-derogi jikkonċernaw:

               i) il-possibbiltà li jorganizzaw awditu statutorju pluriennali wieħed għal dawn l-aħħar erba’ snin tal-eżistenza taċ-ĊŻI (jiġifieri mill-2013 sal-2016) minflok l-obbligu ta’ awditjar statutorju annwali kif previst fl-Artikolu 27.5 tar-Regolament Finanzjarju taċ-ĊŻI,

               ii) għal dak l-għan, il-possibbiltà li jiffirmaw kuntratt ma’ ditta tal-awditjar waħda, minkejja l-fatt li r-Regolament Finanzjarju taċ-ĊŻI jipprevedi fl-Artikolu 27.1 illi l-istess ditta tal-awditjar ma tistax tiġi maħtura għal aktar minn tliet snin konsekuttivi.

               Sabiex tiġi żgurata l-implimentazzjoni bla xkiel tal-għeluq taċ-ĊŻI, huwa propost li l-Kumitat tal-Ambaxxaturi AKP-UE jagħti delega ta’ setgħa lill-Bord Eżekuttiv taċ-ĊŻI biex jaġġusta r-Regolamenti taċ-ĊŻI msemmija hawn fuq skont il-bżonnijiet speċifiċi tiegħu fil-qafas tal-għeluq tiegħu.

               2016/0013 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed mill-Unjoni Ewropea fi ħdan il-Kumitat tal-Ambaxxaturi AKP-UE dwar l-approvazzjoni ta’ derogi għar-Regolament Finanzjarju taċ-Ċentru għall-Iżvilupp tal-Intrapriża (ĊŻI)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 209(2) flimkien mal-Artikolu 218(9) tiegħu,

               Wara li kkunsidra l-Anness III tal-Ftehim ta’ Sħubija bejn il-membri tal-Grupp tal-Istati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra (minn issa 'l quddiem “il-Ftehim ta’ Sħubija bejn l-AKP u l-UE”)
                  5
               , u partikolarment l-Artikolu 2(6) tiegħu,

               Wara li kkunsidra d-Deċiżjoni Nru 5/2004 tal-Kumitat tal-Ambaxxaturi tal-ACP-UE tas- 17 ta' Diċembru 2004 dwar ir-Regolament Finanzjarju taċ-Ċentru għall-Iżvilupp tal-Intrapriża (minn issa 'l quddiem "Ir-Regolament Finanzjarju taċ-ĊŻI")
                  6
               ,

               Wara li kkunsidra l-proposta mill-Kummissjoni Ewropea,

               Billi:

               (1)Fid-disa' u tletin sessjoni tiegħu fid-19 u l-20 ta' Ġunju 2014 f'Nairobi, il-Kunsill tal-Ministri AKP-UE qabel, f'Dikjarazzjoni Konġunta, li jkompli bl-għeluq ordnat taċ-Ċentru għall-Iżvilupp tal-Impriża (“ĊŻI”) u bl-emendi tal-Anness III tal-Ftehim ta' Sħubija AKP-UE u, għal dan il-għan, iddeċieda li jagħti delega ta' setgħat lill-Kumitat tal-Ambaxxaturi AKP-UE biex imexxi din il-kwistjoni 'l quddiem bil-ħsieb li jadotta d-deċiżjonijiet meħtieġa.

               (2)Fid-Deċiżjoni tiegħu Nru 4/2014 tat-23 ta’ Ottubru 2014
                  7
               , il-Kumitat tal-Ambaxxaturi AKP-UE ifakkar li l-għeluq taċ-ĊŻI għandu jirrispetta l-kompetenzi tal-awtoritajiet superviżorji taċ-ĊŻI stabbiliti fl-Anness III tal-Ftehim ta’ Sħubija AKP-UE u l-modalitajiet stipulati mill-Kunsill tal-Ministri AKP-UE fid-Dikjarazzjoni Konġunta tiegħu.

               (3)L-Artikolu 2(6)(d) tal-Anness III tal-Ftehim ta' Sħubija AKP-UE jeħtieġ li l-Kumitat tal-Ambaxxaturi AKP-UE jissorvelja l-istrateġija ġenerali taċ-Ċentru u jissorvelja l-ħidma tal-Bord Eżekuttiv.

               (4)L-Artikolu 2(7) a) tal-Anness III tal-Ftehim ta’ Sħubija AKP-UE jitlob il-Bord Eżekuttiv taċ-ĊŻI sabiex “jistabbilixxi r-regolamenti finanzjarji u tal-persunal u r-regoli ta’ operazzjonijiet”.

               (5)It-talba mingħand il-Bord Eżekuttiv taċ-ĊŻI lill-Kumitat tal-Ambaxxaturi AKP-UE permezz ta’ ittra datata d-19 ta’ Ottubru 2015, li tispjega li fil-kuntest tal-għeluq taċ-ċentru, il-Bord Eżekuttiv taċ-ĊŻI jixtieq jidderoga mill-Artikolu 27.1 u 27.5 tar-Regolament Finanzjarju tas-CDE u jfittex l-approvazzjoni minn qabel li għandha tingħata mill-Awtoritajiet Superviżorji.

               (6)Il-modifika jew derogi mir-Regolament Finanzjarju tas-CDE u r-Regolament tal-Persunal taċ-Ċentru għall-Iżvilupp tal-Intrapriżi
                  8
                (minn hawn’ il quddiem imsejjaħ ir-Regolament tal-Persunal taċ-ĊŻI”), skont il-ħtiġijiet li jistgħu jirriżultaw mill-implimentazzjoni ta’ proċess għall-għeluq ordnat taċ-ĊŻI, teħtieġ proċedura flessibbli.

               (7)Ir-rekwiżiti biex tinħatar ditta ta’ awdituri għal perjodu ta’ tliet snin previst skont l-Artikolu 27.1 tar-Regolament Finanzjarju taċ-ĊŻI u r-rekwiżit għal din id-ditta biex tfassal kull sena rapport statutorju tal-awditjar skont l-Artikolu 27.5 tar-Regolament Finanzjarju taċ-ĊŻI, ma għadux rilevanti fil-kuntest attwali tal-għeluq tal-organizzazzjoni

               ADOTTA DIN ID-DEĊIŻJONI:

               Artikolu 1

               1.Il-pożizzjoni li għandha tiġi adottata mill-Unjoni fil-Kumitat tal-Ambaxxaturi AKP-UE dwar l-approvazzjoni tad-derogi mir-Regolament Finanzjarju taċ-ĊŻI hija stabbilita skont it-termini tal-abbozz ta' Deċiżjoni tal-Kumitat tal-Ambaxxaturi AKP-UE li jinsab mehmuż ma' din id-Deċiżjoni.

               2.Ir-rappreżentanti tal-Unjoni fil-Kunsill tal-Ministri ACP-UE jistgħu jiftehmu dwar tibdil minuri għall-abbozz ta' Deċiżjoni mingħajr deċiżjoni ulterjuri mill-Kunsill.

               Artikolu 2

               Wara l-adozzjoni tagħha, id-Deċiżjoni tal-Kumitat tal-Ambaxxaturi AKP-UE għandha tiġi ppubblikata f' Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kunsill

                     Il-President

                     (1)
                  ĠU L 317, 15.12.2000, p. 3 Il-Ftehim iffirmat f'Cotonou fit-23 ta' Ġunju 2000, kif emendat mill-Ftehim iffirmat fil-Lussemburgu fil-25 ta' Ġunju 2005 (ĠU L 209, 11.8.2005, p. 27) u bil-Ftehim iffimat f'Ouagadougou fit-22 ta' Ġunju 2010 (ĠU L287, 4.11.2010, p 3).

                     (2)
                  ĠU L 66, 8.03.2006, p.16.

                     (3)
                  ĠU L 348, 30.12.2005, p.54.

                     (4)
                  ĠU L 70, 9.3.2006, p. 52.

                     (5)
                  ĠU L 317, 15.12.2000, p. 3 Il-Ftehim iffirmat f'Cotonou fit-23 ta' Ġunju 2000 kif emendat mill-Ftehim iffirmat fil-Lussemburgu fil-25 ta' Ġunju 2005 (ĠU L 209, 11.8.2005, p. 27) u mill-Ftehim iffimat f'Ouagadougou fit-22 ta' Ġunju 2010 (ĠU L287, 4.11.2010, p 3).

                     (6)
                  ĠU L 70, 9.3.2006, p. 52.

                     (7)
                  ĠU L 330, 15.11.2014, p. 61.

                     (8)
                  ĠU L 348, 30.12.2005, p.54.

    ---documentbreak---

               IL-KUMMISSJONI EWROPEA
            Brussell, 28.1.2016
            COM(2016) 30 final
            ANNESS
            għall-
            Proposta għalDEĊIŻJONI TAL-KUNSILL
            dwar il-pożizzjoni li għandha tittieħed mill-Unjoni Ewropea fi ħdan il-Kumitat tal-Ambaxxaturi AKP-UE dwar approvazzjoni ta’ derogi għar-Regolament Finanzjarju taċ-Ċentru għall-Iżvilupp tal-Intrapriża (ĊŻI)

               ANNESS

               għall-

               Proposta għal

                  DEĊIŻJONI TAL-KUNSILL

               dwar il-pożizzjoni li għandha tittieħed mill-Unjoni Ewropea fi ħdan il-Kumitat tal-Ambaxxaturi AKP-UE dwar approvazzjoni ta’ derogi għar-Regolament Finanzjarju taċ-Ċentru għall-Iżvilupp tal-Intrapriża (ĊŻI)

               ANNESS

               Abbozz

               DEĊIŻJONI TAL-KUMITAT TAL-AMBAXXATURI AKP-UE

               dwar l-approvazzjoni ta’ derogi għar-Regolament Finanzjarju taċ-Ċentru għall-Iżvilupp tal-Intrapriża (CDE)

               Il-KUMITAT TAL-AMBAXXATURI AKP-UE,

               Wara li kkunsidra l-Anness III tal-Ftehim ta’ Sħubija bejn il-membri tal-Grupp tal-Istati Afrikani, tal-Karibew u tal-Paċifiku, min-naħa l-waħda, u l-Komunità Ewropea u l-Istati Membri tagħha, min-naħa l-oħra, (minn issa 'l quddiem “il-Ftehim ta’ Sħubija bejn l-AKP u l-UE”))
                  1
               , u partikolarment l-Artikolu 2 (6) tiegħu,

               Wara li kkunsidra d-Deċiżjoni Nru 5/2004 tal-Kumitat ta' l-Ambaxxaturi tal-AKP-UE tas-17 ta' Diċembru 2004 dwar ir-Regolament Finanzjarju taċ-Ċentru għall-Iżvilupp ta' l-Intrapriża (minn issa 'l quddiem "ir-Regolament Finanzjarju taċ-ĊŻI")
                  2
               ,

               Billi:

               (1)L-Artikolu 2(6)(d) tal-Anness III tal-Ftehim ta' Sħubija AKP-UE jeħtieġ li l-Kumitat tal-Ambaxxaturi AKP-UE jissorvelja l-istrateġija ġenerali taċ-Ċentru u jissorvelja l-ħidma tal-Bord Eżekuttiv.

               (2)L-Artikolu 2(7) a) tal-Anness III tal-Ftehim ta’ Sħubija AKP-UE jitlob il-Bord Eżekuttiv taċ-ĊŻI sabiex “jistabbilixxi r-regolamenti finanzjarji u tal-persunal u r-regoli ta’ operazzjonijiet”.

               (3)L-Istatuti u r-Regoli ta’ Proċedura taċ-Ċentru għall-Iżvilupp tal-Intrapriża, adottati bid-Deċiżjoni Nru 8/2005 tal-Kumitat tal-Ambaxxaturi AKP-UE
                  3
                (minn hawn’ il quddiem l-"Istatuti taċ-ĊŻI”) u r-Regolament Finanzjarju taċ-ĊŻI jipprovdu s-salvagwardji f’termini ta’ informazzjoni u superviżjoni mill-Kumitat tal-Ambaxxaturi AKP-UE.

               (4)Fid-39 sessjoni tiegħu li saret bejn id-19 u l-20 ta' Ġunju 2014 f'Nairobi, il-Kunsill tal-Ministri AKP-UE qabel, f'Dikjarazzjoni Konġunta, li jkompli bl-għeluq ordnat taċ-ĊŻI u bl-emendament tal-Anness III tal-Ftehim ta' Sħubija AKP-UE u, għal dan il-għan, iddeċieda li jagħti delega ta' setgħat lill-Kumitat tal-Ambaxxaturi AKP-UE biex imexxi din il-kwistjoni 'l quddiem bil-ħsieb li jiġu adottati d-deċiżjonijiet meħtieġa.

               (5)Fid-Deċiżjoni tiegħu Nru 4/2014 tat-23 ta’ Ottubru 2014
                  4
               , il-Kumitat tal-Ambaxxaturi AKP-UE ifakkar li l-għeluq taċ-ĊŻI għandu jirrispetta l-kompetenzi tal-awtoritajiet superviżorji taċ-ĊŻI stabbiliti fl-Anness III tal-Ftehim ta’ Sħubija AKP-UE u l-modalitajiet stipulati mill-Kunsill tal-Ministri AKP-UE fid-Dikjarazzjoni Konġunta tiegħu.

               (6)It-talba mingħand il-Bord Eżekuttiv taċ-ĊŻI lill-Kumitat tal-Ambaxxaturi AKP-UE permezz ta’ ittra datata d-19 ta’ Ottubru 2015, li tispjega li fil-kuntest tal-għeluq taċ-Ċentru, il-Bord Eżekuttiv taċ-ĊŻI jixtieq jidderoga għall-Artikolu 27. 1 u 27.5 ta’ r-Regolament Finanzjarju taċ-ĊŻI, u jfittex l-approvazzjoni minn qabel li għandha tingħata mill-Awtoritajiet Superviżorji.

               (7)Il-modifika jew derogi mir-Regolament Finanzjarju taċ-ĊŻI u r-Regolament tal-Persunal taċ-Ċentru għall-Iżvilupp tal-Intrapriżi
                  5
                (minn hawn’ il quddiem imsejjaħ ir-"Regolament tal-Persunal taċ-ĊŻI"), skont il-ħtiġijiet li jistgħu jirriżultaw mill-implimentazzjoni ta’ proċess għall-għeluq ordnat taċ-ĊŻI, teħtieġ proċedura flessibbli.

               (8)Ir-rekwiżiti sabiex tinħatar ditta ta’ awdituri għal perjodu ta’ tliet snin previst skont l- Artikolu 27. 1 tar-Regolament Finanzjarju taċ-ĊŻI u r-rekwiżit għal din id-ditta biex tfassal kull sena rapport statutorju tal-awditjar skont l-Artikolu 27.5 tar-Regolament Finanzjarju taċ-ĊŻI, ma għadhomx rilevanti fil-kuntest attwali tal-għeluq tal-organizzazzjoni.

               IDDEĊIEDA KIF ĠEJ:

               Artikolu 1

               1.Il-Kumitat tal-Ambaxxaturi AKP-UE jagħti l-opinjoni favorevoli tiegħu dwar id-deroga għall-Artikolu 27. 1 u 27.5 tar-Regolament Finanzjarju taċ-ĊŻI, b’effett immedjat.

               2.B’deroga mill-Artikolu 27.1 tar-Regolament Finanzjarju taċ-ĊŻI ser ikun jista’ jaħtar ditta ta’ awdituri għal perjodu ta’ erba’ snin li jkopri s-snin finanzjarji 2013 sa 2016. Din id-ditta tal-awdituri għandha tintagħażel skont il-proċeduri ta’ akkwist previsti fir-Regolament Finanzjarju taċ-ĊŻI.

               B’deroga mill-Artikolu 27.5 tar-Regolament Finanzjarju taċ-ĊŻI, se titnieda verifika multiannwali għas-snin li għadhom ma ġewx ivverifikati u ser jiġi ppreżentat rapport uniku finali lill-Bord Eżekuttiv taċ-ĊŻI.

               Artikolu 2

               Il-Kumitat tal-Ambaxxaturi AKP-UE jawtorizza lill-Bord Eżekuttiv taċ-ĊŻI biex jidderoga u/jew li jimmodifika r-Regolament Finanzjarju taċ-ĊŻI u r-Regolament tal-Persunal taċ-ĊŻI skont il-ħtiġijiet li jistgħu jirriżultaw mill-implimentazzjoni ta’ proċess għall-għeluq ordnat taċ-ĊŻI.

               Artikolu 3

               Din id-Deċiżjoni għandha tidħol fis-seħħ mal-adozzjoni tagħha.

               Magħmul fi [...],

                     Għall-Kumitat tal-Ambaxxaturi AKP-UE

                     Il-President

                     (1)
                  ĠU L 317, 15.12.2000 p.3 Il-Ftehim iffirmat f'Cotonou fit-23 ta' Ġunju 2000,  kif emendat mill-Ftehim iffirmat fil-Lussemburgu fil-25 ta' Ġunju 2005 (ĠU L 209, 11.08.2005, p.27) u bil-Ftehim iffimat f'Ouagadougou fit-22 ta' Ġunju 2010 (ĠU L 287, 4.11.2010, p. 3).

                     (2)
                  ĠU L 70, 9.3.2006, p. 52.

                     (3)
                  ĠU L 66, 8.3.2006, p.66

                     (4)
                  ĠU L 330, 15.11.2014, p. 61.

                     (5)
                  ĠU L 348, 30.12.2005, p.54.


				|

		52013PC0747

			Proposta għal DEĊIŻJONI TA’ IMPLIMENTAZZJONI TAL-KUNSILL li temenda d-Deċiżjoni ta’ Implimentazzjoni 2011/344/UE dwar l-għoti ta’ assistenza finanzjarja tal-Unjoni lill-Portugall /* COM/2013/0747 final - 2013/0362 (NLE) */

			   	MEMORANDUM TA’ SPJEGAZZJONI
Fuq talba
tal-Portugall, fis-17 ta' Mejju 2011, il-Kunsill ta assistenza
finanzjarja lill-Portugall (Deċiżjoni ta' Implimentazzjoni
tal-Kunsill 2011/344/UE) bħala appoġġ għal programm
ekonomiku u ta' riforma ambizzjuż li għandu l-għan li
jirrestawra l-kunfidenza, u b'hekk l-ekonomija terġa' tibda tikber b'mod
sostenibbli filwaqt li titħares l-istabbiltà finanzjarja fil-Portugall,
fiż-żona tal-euro u fl-UE.
F'konformità mal-Artikolu 3(10)
tad-Deċiżjoni 2011/344/UE, il-Kummissjoni, flimkien mal-FMI u
f'kooperazzjoni mal-BĊE, wettqet it-tmien u d-disa' analiżi biex
tivvaluta l-progress fl-implimentazzjoni tal-miżuri miftiehma kif ukoll
l-effikaċja u l-impatt ekonomiku u soċjali tagħhom.
Filwaqt li tikkunsidra l-iżviluppi
ekonomiċi, fiskali u finanzjarji u l-azzjonijiet ta' politika
reċenti, il-Kummissjoni tqis li xi tibdiliet fil-kundizzjonijiet
tal-politika ekonomika, li fuqhom hija msejsa l-assistenza, huma
meħtieġa sabiex jiżguraw l-għanijiet tal-programm, kif
spjegat fil-premessi tal-emendi proposti għad-Deċiżjoni ta'
Implimentazzjoni tal-Kunsill.
2013/0362 (NLE)
Proposta għal
DEĊIŻJONI TA’ IMPLIMENTAZZJONI
TAL-KUNSILL
li temenda d-Deċiżjoni ta’
Implimentazzjoni 2011/344/UE dwar l-għoti ta’ assistenza finanzjarja
tal-Unjoni lill-Portugall
IL-KUNSILL TAL-UNJONI EWROPEA,
wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra r-Regolament tal-Kunsill
(UE) Nru 407/2010 tal-11 ta’ Mejju 2010 li jistabbilixxi
mekkaniżmu Ewropew ta' stabbilizzazzjoni finanzjarja[1], u b’mod partikolari
l-Artikolu  3(2) tiegħu,
Wara li kkunsidra l-proposta mill-Kummissjoni
Ewropea,
Billi:
(1)
F'konformità mal-Artikolu 3(10)
tad-Deċiżjoni ta’ Implimentazzjoni 2011/344/UE, il-Kummissjoni,
flimkien mal-Fond Monetarju Internazzjonali (FMI) u f'kooperazzjoni mal-Bank
Ċentrali Ewropew (BĊE), bejn is-16 ta' Settembru u
t-3 ta' Ottubru 2013 wettqet it-tmien u d-disa' analiżijiet
kombinati tal-progress tal-awtoritajiet fl-implimentazzjoni tal-miżuri
mifthiema.
(2)
It-tkabbir reali tal-PDG kull trimestru reġa'
kien qed juri valuri pożittivi fit-tieni kwart ta’ din is-sena u
indikaturi ta’ terminu qasir juru wkoll tnaqqis b’mod progressiv
tar-reċessjoni. Il-PGD reali huwa mistenni li jonqos bi 1,8 % din
is-sena u li jikber bi 0,8 % u 1,5 % fl-2014 u fl-2015
rispettivament. It-tensjonijiet fis-suq tax-xogħol huma mistennija li
jonqsu xi ftit. Madankollu, ir-rata tal-qgħad hija mistennija li
tilħaq il-quċċata ta’ 17,7 % is-sena d-dieħla qabel
tibda tonqos progressivament. L-inċertezzi fir-rigward tal-perspettiva
makroekonomika huma għoljin minħabba li s-sostenibbiltà tal-irkupru
projettat fl-2014 u l-2015 hija kontinġenti fuq l-iżviluppi
pożittivi tal-kummerċ u s-suq finanzjarju, li għadhom
fraġli.
(3)
Sa Awwissu 2013 id-defiċit fi flus
tal-Gvern irreġistra żieda ta’ 0,6 punti perċentwali tal-PDG
(nett ta’ fatturi straordinarji) meta mqabbel mal-istess perjodu tas-sena li
għaddiet. Il-prestazzjoni tad-dħul mit-taxxa solida u
l-eżekuzzjoni stretta tal-maġġoranza tal-punti tan-nefqa qed
jappoġġaw l-eżekuzzjoni baġitarja. Madankollu, ġew
identifikati xi devjazzjonijiet fir-rigward tal-prospetti fiskali tas-seba'
analiżi. Dawn jinkludu nuqqasijiet relatati mal-ipprogrammar
mill-ġdid tal-fondi tal-UE u l-posponiment tal-bejgħ ta’
konċessjoni portwarja (ta’ darba) u fatturi oħra bħalma huma
l-kontribuzzjoni ogħla milli mistennija għall-baġit tal-UE,
il-prestazzjoni baxxa ta’ xi dħul mhux mit-taxxi, it-trasferiment
lill-Greċja ta’ dividendi mill-bonds Griegi fil-portafoll ta' investiment
tal-Banco de Portugal, il-kontribuzzjonijiet soċjali aktar baxxi milli
previsti lill-iskema tal-pensjoni tal-impjegati pubbliċi u nfiq
żejjed fl-ispiża tal-pagi u l-konsum intermedju. Wara l-użu
tal-allokazzjonijiet baġitarji proviżorji (0,3 % tal-PDG),
l-effett nett tad-devjazzjonijiet hu stmat li jżid id-defiċit
tal-2013 bi 0,5 % tal-PDG. Barra minn hekk, injezzjoni ta’ kapital
fil-BANIF li tammonta għal 0,4 % tal-PDG żdied ukoll
id-diskrepanza fil-baġit għalkemm din l-operazzjoni mhux se titqies
għall-iskopijiet tal-programm.
(4)
Il-Gvern qed jieħu miżuri korrettivi
sabiex jiġi żgurat li tintlaħaq l-mira tad-defiċit
tal-programm ta' 5,5 % tal-PDG, notevolment permezz tat-tnaqqis tal-fondi
disponibbli għall-investiment u kontroll aktar strett fuq il-konsum
intermedju tal-ministeri kompetenti (0,1 % tal-PGD). Barra minn hekk,
il-Gvern ħabbar skema ta' darba għall-irkupru tad-dejn
mill-kontribuzzjonijiet tat-taxxa u tas-sigurtà soċjali, li hija
mistennija li tirkupra d-dħul ta’ madwar 0,4 % tal-PDG u hija
akkumpanjata minn aktar sanzjonijiet għar-reati kriminali tat-taxxa.
(5)
Il-projezzjonijiet fiskali aġġornati juru
li fl-2013 l-isforz fiskali, ikkalkulat permezz tat-titjib fil-bilanċ
strutturali, se jkun ta’ 0,5 % tal-PDG, kemxejn taħt
iż-0,6 % tal-PDG previst fis-seba’ Analiżi. Il-prestazzjoni
baxxa projettata hija prinċipalment spjegata mid-dewmien
fl-implimentazzjoni tal-pakkett ta’ konsolidazzjoni ppjanata fil-bidu u
s-sostituzzjoni parzjali tiegħu b'miżuri ta' darba biss filwaqt li
pressjonijiet mhux mistennija kienu ta' piż fuq ir-riżervi
tal-baġit. Id-dewmien fl-implimentazzjoni seħħ minħabba
diversi limitazzjonijiet, bħalma huma l-kriżi politika f’Lulju u
l-bidla sussegwenti fil-Gvern; l-isfida li ġġib magħha
r-reazzjoni għall-opinjoni tal-Qorti Kostituzzjonali
tad-29 ta' Awwissu li tqies li xi dispożizzjonijiet tal-abbozz
tal-liġi għal sistema ta’ kwalifikazzjoni mill-ġdid mhumiex
kostituzzjonali u d-diffikultajiet tekniċi fl-implimentazzjoni ta’
ċerti miżuri, notevolment il-kontribuzzjonijiet tas-sigurtà
soċjali mfassla mill-ġdid mill-benefiċċji tal-qgħad u
tal-mard 'il fuq minn livell minimu, wara s-sentenza tal-Qorti Kostituzzjonali
tal-5 ta' April.
(6)
Il-Gvern afferma mill-ġdid l-impenn
tiegħu li jilħaq il-mira ta' defiċit ta’ 4 % tal-PDG
fl-2014. F’dan ir-rigward, il-Gvern adotta miżuri ta’ konsolidazzjoni li
jammontaw għal madwar 2,3 % tal-PDG li jkopru wkoll parti mill-infiq
żejjed fl-2013 li se jiġi trasferit fl-2014. Il-miżuri ta’
konsolidazzjoni huma fil-parti l-kbira inklużi fl-abbozz tal-Liġi
Baġitarja, filwaqt li xi miżuri huma implimentati permezz ta’
leġiżlazzjoni speċifika. Il-miżuri huma primarjament ta’
natura permanenti u jistrieħu fil-biċċa l-kbira fuq l-iffrankar
fl-infiq. B’mod ġenerali, il-valur kumulattiv tal-pakkett ta’
konsolidazzjoni meħtieġ biex jintlaħaq l-aġġustament
fiskali mbassar ma nbidilx fir-rigward tas-seba’ analiżi – għal
madwar EUR 4,7 biljun ta’ miżuri għall-iffrankar permanenti
matul l-2013-2014, jew 2,8 % tal-PDG. Madankollu, parti tal-isforz għall-konsolidazzjoni
issa huwa pospost għall-2014 minħabba l-imsemmi dewmien
fl-implimentazzjoni fl-2013.
(7)
Il-biċċa l-kbira tal-konsolidazzjoni
fl-2014, madwar 1,8 % tal-PDG, għandu jittieħed
mill-analiżi tal-infiq pubbliku (public expenditure review - PER) li
twettqet matul is-sena li għaddiet bl-għan li jiżdiedu l-ekwità
u l-effiċjenza fil-provvista ta’ trasferimenti soċjali u servizzi
pubbliċi. L-impatt ewlieni tal-miżuri PER se jkun fuq tliet assi
prinċipali: (1) limitazzjoni tan-nefqa minħabba l-ispejjeż tal-pagi
tas-settur pubbliku, billi titnaqqas il-forza tax-xogħol tas-settur
pubbliku filwaqt li l-kompożizzjoni tagħha ixxaqleb lejn impjegati
b'ħiliet ogħla, l-allinjament tar-regoli dwar ix-xogħol
tas-settur pubbliku ma’ dawk tas-settur privat u billi l-politika ta’ rimunerazzjoni
ssir aktar trasparenti u msejsa fuq il-mertu; (2) riforma tal-pensjoni u (3)
tnaqqis fin-nefqa settorjali fil-Ministeri kompetenti u l-programmi
(8)
Biex jiġi kkumpensat it-trasferiment negattiv
mill-eżekuzzjoni baġitarja tal-2013 u jinkisbu l-4 % tal-mira
tad-defiċit tal-PDG, il-pakkett PER għandu jkun komplementat minn
miżuri permanenti oħra li għandhom l-għan li jkomplu
t-titjib tal-effiċjenza u l-ekwità tal-istruttura attwali tat-taxxa u
l-benefiċċji (b’valur ta’ 0,4 % tal-PDG). Barra minn hekk,
għadd ta’ miżuri ta’ darba ta’ valur ta’ 0,2 % tal-PDG se
jiġu implimentati, aktar milli jiġu bbilanċjati l-ispejjeż
li jirriżultaw mill-pagamenti bil-quddiem ta’ darba marbuti
mal-introduzzjoni ta’ skema ta’ sensji bi ftehim reċiproku fis-settur pubbliku.
(9)
Il-proporzjon bejn id-dejn u l-PDG huwa mistenni li
jilħaq quċċata ta' 127,8 % fl-2013 u minn hemm ’il quddiem
jonqos. Ir-reviżjoni 'l fuq fir-rigward tas-seba’analiżi hija
spjegata permezz tal-korrezzjoni tad-dejta dwar id-dejn tal-2012, li issa hija kemxejn
ogħla, u n-nuqqas tat-twettiq ta’ xi operazzjonijiet li jnaqqsu d-dejn fuq
perjodu ta’ żmien qasir. B’mod partikolari, il-Fond ta' Stabbilizzazzjoni
tas-Sigurtà Soċjali issa huwa mistenni li jżid il-pussessi
tiegħu ta' Bonds tal-Gvern Portugiż b'mod aktar gradwali u
d-dħul mill-privatizzazzjoni fil-parti l-kbira se jibqgħu
f’Parpublica sakemm tidħol fis-seħħ l-ESA 2010 il-ġdida u
jiġi definit l-istatus tal-kumpanija. Barra minn hekk, il-bilanċ
tal-flus tat-Teżor fl-aħħar tas-sena huwa stmat li jkun
ogħla milli kien mistenni qabel (b’madwar EUR 2 biljuni).
(10)
Il-proċess ta' aġġustament
baġitarju huwa appoġġjat minn sensiela ta' miżuri
strutturali fiskali biex jitjieb il-kontroll fuq in-nefqa tal-Gvern u jitjieb
il-ġbir tad-dħul. B’mod partikolari, riforma komprensiva qed
iġġib il-qafas baġitarju, inkluż fil-livell tal-gvern
ċentrali, reġjonali u lokali, konformi mal-aqwa prattiki
fil-ġestjoni finanzjarja pubblika. Is-sistema ġdida ta' kontroll
tal-impenji qed turi riżultati iżda l-implimentazzjoni trid tiġi
mmonitorjata mill-qrib biex jiġi żgurat li l-impenji huma koperti
minn finanzjament disponibbli. Ir-riformi fl-amministrazzjoni pubblika jkomplu
bl-għan li jimmodernizzaw u jirrazzjonalizzaw l-impjieg u l-entitajiet
fis-settur pubbliku. Il-progress fl-aġenda tar-riforma tal-amministrazzjoni
tad-dħul qed itejjeb il-monitoraġġ u t-tisħiħ
tal-konformità tad-dħul. In-negozjar mill-ġdid ta' Sħubiji
Pubbliċi-Privati avvanza mhux ħażin u huwa mbassar iffrankar
sinifikanti għall-2013 u wara. L-impriżi tal-Istat laħqu
bilanċ operazzjonali fuq medja sa tmiem l-2012 u huma previsti riformi
addizzjonali biex jiġi evitat deterjorament mill-ġdid
tar-riżultati tagħhom. Ir-riformi fis-settur tal-kura
tas-saħħa qed jipproduċu ffrankar sinifikanti u
l-implimentazzjoni qed tkompli tkun b’mod ġenerali konformi mal-miri.
(11)
Il-proporzjonijiet tal-kapital tal-banek
żdiedu sostanzjalment matul is-sena li għaddiet u dan ippermettilhom
li jilħqu l-bafers kapitali regolatorji tal-ABE kif ukoll il-mira
tal-programm ta' 10 % tal-kapital Ewlieni tal-Grad 1. Dan il-bafer
tal-kapital jibqa' xieraq fil-bord meta jintużaw ir-regoli l-ġodda
tad-Direttiva dwar ir-Rekwiziti ta’ Kapital IV (Capital Requirements Directive
- CRD) għall-evalwazzjoni tal-fondi proprji tal-banek. Dawn ir-regoli
ġodda tal-kapital se japplikaw minn Jannar 2014 'il quddiem. Il-Banco
de Portugal bħalissa qed jiżviluppa approċċ ta’
tranżizzjoni biex jintroduċi s-CRD IV. Il-mira indikattiva ta’ self
għal depożitu ta' 120 % sal-2014 x'aktarx se tintlaħaq u xi
banek diġà qiegħdin taħt dan il-limitu. L-isforzi biex jiġu
ddiversifikati s-sorsi ta’ finanzjament għas-settur korporattiv
qegħdin jissaħħu. Filwaqt li jibnu fuq l-awditu estern
riċenti tal-linji ta' kreditu eżistenti sponsorjati mill-Gvern u fuq
sett ta’ rakkomandazzjonijiet ta’ politika, l-awtoritajiet ippreżentaw
pjan b'miżuri mmirati lejn it-titjib fil-prestazzjoni u l-governanza ta’
dawn l-istrumenti. Is-sett ta' għodod għall-ġestjoni tal-kriżi
inkluż fond ta’ riżoluzzjoni bankarja, setgħat ta’ intervent
bikri u liġi dwar ir-rikapitalizzazzjoni qed jiġi ffinalizzat.
(12)
Sar aktar progress fl-implimentazzjoni tar-riformi
strutturali għat-tisħiħ tat-tkabbir u l-kompetittività. Tnaqqis
ġdid tal-ħlasijiet għat-tmiem tal-impjieg daħal
fis-seħħ fl-1 ta’ Ottubru u ġew stabbiliti
żewġ fondi ta’ kumpens bl-iskop ta’ finanzjament parzjali
tal-ħlasijiet għat-tmiem tal-impjieg. Ittieħdu passi
addizzjonali biex jissaħħu l-Politiki Attivi fis-Suq tax-Xogħol.
Ġew adottati miżuri addizzjonali fil-qasam tal-edukazzjoni, fejn il-progress
huwa sodisfaċenti b’mod ġenerali.
(13)
L-implimentazzjoni tad-Direttiva dwar is-Servizzi
mmirata biex jitnaqqsu l-ostakli għad-dħul u tingħata spinta
lill-kompetizzjoni u l-attività ekonomika billi jiġi ffaċilitat
l-aċċess għal parteċipanti ġodda fis-suq
fir-reġimi ekonomiċi differenti, għaddejja b'ritmu tajjeb u
t-traspożizzjoni tagħha daqt titlesta. Il-liġi qafas
għat-titjib tal-funzjonament tal-professjonijiet regolati li jinvolvu korp
professjonali ġiet adottata u r-reviżjoni tal-istatuti tat-tmintax-il
professjoni kkonċernati hija l-pass li jmiss biex titlesta din ir-riforma.
Il-Liġi Qafas sabiex jiġu stabbiliti l-prinċipji ewlenin
tal-funzjonament tal-Awtoritajiet Regolatorji Nazzjonali (NRA) l-aktar
importanti, inklużi billi jingħataw indipendenza u awtonomija b'saħħithom
diġà daħħlet fis-seħħ u l-liġijiet
amministrattivi tar-regolaturi settorjali varji għandhom jiġu
adottati dalwaqt. L-implimentazzjoni tal-miżuri għat-tnaqqis tad-dejn
tariffarju tal-elettriku ġiet ittardjata, għalkemm il-gvern dan
l-aħħar ippreżenta taxxa ġdida li parzjalment tittratta din
il-kwistjoni. Xi dispożizzjonijiet legali mmirati lejn is-semplifikazzjoni
ta' proċeduri għall-liċenzji u piżijiet amministrattivi
oħra ġew adottati bħal pereżempju l-proposta tal-Liġi Bażi
l-Ġdida tal-Ħamrija, l-Ippjanar tal-Ispazju u l-Urbaniżmu.
(14)
Aktar progress għadu meħtieġ biex
is-settur tat-trasport isir aktar sostenibbli u miftuħ
għall-kompetizzjoni. Kien hemm xi titjib fil-pożizzjoni finanzjarja
tal-maniġer tal-infrastruttura tal-ferrovija, iżda jeħtieġ
sforz sinifikanti addizzjonali biex tilħaq bilanċ operazzjonali
sal-2015. Ir-riformi fil-portijiet jeħtieġ li jkunu intensifikati.
(15)
Ġew adottati xi miżuri addizzjonali biex
jittejbu l-kundizzjonijiet tal-likwidità tas-settur tan-negozju, partikolarment
l-Impriżi Żgħar u ta’ daqs Medju (SME).
Ir-riformi tas-sistema ġudizzjarja huma qrib it-tlestija tagħhom. Sar
aktar progress fit-tnaqqis ta' kawżi pendenti u riformi importanti
bħar-riorganizzazzjoni ġeografika tad-distretti tal-qrati u r-riforma
tal-Kodiċi tal-Proċedura Ċivili tlestew jew se jitlestew
fil-futur qrib. Titjib kontinwu tal-funzjonament tas-sistema ġudizzjarja,
li hija essenzjali għat-tħaddim xieraq u ġust tal-ekonomija,
permezz ta’: (i) l-iżgurar tal-infurzar effettiv u fil-ħin
tal-kuntratti u tar-regoli tal-kompetizzjoni; (ii) iż-żieda
tal-effiċjenza permezz tar-ristrutturar tas-sistemi tal-qrati, u
l-adozzjoni ta' mudelli ta' ġestjoni ġodda tal-qrati; (iii)
it-tnaqqis ulterjuri tad-dewmien tas-sistema tal-kawżi fil-qrati
(inklużi l-kawżi tal-qrati tat-taxxa) huwa madankollu
meħtieġ,
ADOTTA DIN ID-DEĊIŻJONI:
Artikolu 1
Fl-Artikolu 3 tad-Deċiżjoni ta’
Implimentazzjoni 2011/344/UE, il-paragrafi 7 sa 9 huma sostitwiti b’dan li
ġej:
"7. Il-Portugall għandu jadotta
l-miżuri li ġejjin matul l-2013, f’konformità
mal-ispeċifikazzjonijiet fil-Memorandum ta’ Qbil:
(a)
Id-defiċit ġenerali tal-Gvern ma
għandux jaqbeż il-5,5 % tal-PDG fl-2013. Għall-kalkolu ta’ dan id-defiċit, ma għandhomx jiġu
kkunsidrati l-ispejjeż baġitarji possibbli tal-miżuri ta’
appoġġ tal-banek fil-kuntest tal-istrateġija tas-settur
finanzjarju tal-Gvern. Il-miżuri ta’ konsolidazzjoni
inklużi fil-baġit tal-2013 u l-baġit supplimentari għandhom
jiġu implimentati bir-reqqa matul il-bqija tas-sena. Barra minn hekk, jekk
jinqala' aktar telf fl-eżekuzzjoni baġitarja, il-Gvern għandu
jimplimenta miżuri korrettivi addizzjonali;
(b)
Il-Portugall għandu jkompli jimplimenta
l-programm ta' privatizzazzjoni tiegħu;
(c)
Il-Portugall għandu jlesti l-implimentazzjoni
tal-istrateġija tas-servizzi kondiviżi fl-amministrazzjoni pubblika;
(d)
Il-Portugall għandu jkompli
r-riorganizzazzjoni u r-razzjonalizzazzjoni tan-netwerk tal-isptarijiet permezz
tal-ispeċjalizzazzjoni, il-konċentrazzjoni u t-tnaqqis ta' servizzi
tal-isptar, il-ġestjoni konġunta u t-tħaddim konġunt
tal-isptarijiet. Il-Portugall għandu jiżgura l-implimentazzjoni
tal-pjan ta’ azzjoni fuq għadd ta’ snin għar-riorganizzazzjoni
tal-isptarijiet;
(e)
Wara l-adozzjoni tal-emendi għal-Liġi
Ġdida dwar il-Kera Urbana 6/2006 u d-Digriet Leġiżlattiv li
jissimplifika l-proċedura amministrattiva għar-rinnovazzjoni,
il-Portugall għandu jwettaq analiżi komprensiva tal-funzjonament
tas-suq tad-djar;
(f)
Il-Portugall għandu jiżviluppa sistema
mifruxa mal-pajjiż kollu ta' reġistrazzjoni tal-artijiet li
tippermetti distribuzzjoni aktar ekwa tal-benefiċċji u
l-ispejjeż fl-eżekuzzjoni tal-ippjanar urban;
(g)
Il-Portugall għandu joħloq u jimplimenta
għażliet alternattivi ta’ riforma tas-suq tax-xogħol b’effett
simili għal dawk li kienu ddikjarati mhux kostituzzjonali bis-sentenza
tal-Qorti Kostituzzjonali tas-26 ta’ Settembru 2013;
(h)
Il-Portugall għandu jippromwovi żviluppi
fil-pagi li jkunu konsistenti mal-għanijiet ta’ trawwim tal-ħolqien
tal-impjiegi u titjib fil-kompetittività tal-kumpaniji bil-għan li
jiġu kkoreġuti l-iżbilanċi makroekonomiċi. Matul
il-perjodu tal-Programm, kwalunkwe żieda fil-pagi minimi għandha ssir
biss jekk din tkun ġustifikata mill-iżviluppi ekonomiċi u
tas-suq tax-xogħol;
(i)
Il-Portugall għandu jkompli jtejjeb l-effettività
tal-politiki attivi tiegħu għas-suq tax-xogħol f'konformità
mar-riżultati tar-rapport ta' valutazzjoni u tal-pjan ta' azzjoni biex
jittejjeb il-funzjonament tas-servizzi tal-impjiegi pubbliċi;
(j)
Il-Portugall għandu jkompli jimplimenta
l-miżuri stabbiliti fil-pjanijiet ta’ azzjoni tiegħu biex titjieb
il-kwalità tal-edukazzjoni sekondarja u vokazzjonali u t-taħriġ,
b’mod partikolari l-Gvern għandu jippreżenta pjanijiet biex il-qafas
ta' finanzjament tal-iskejjel ikun aktar effettiv u l-iskejjel professjonali
ta’ referenza għandhom ikunu stabbiliti;
(k)
Il-Portugall għandu jlesti l-adozzjoni
tal-emendi settorjali pendenti meħtieġa sabiex jimplimenta
bis-sħiħ id-Direttiva dwar is-Servizzi;
(l)
Il-Portugall għandu jissottometti
lill-Parlament l-istatuti emendati tal-korpi professjonali;
(m)
Il-Portugall għandu japprova l-emendi
korrispondenti għal-liġijiet amministrattivi tal-Awtoritajiet
Regolatorji Nazzjonali;
(n)
Il-Portugall għandu jippubblika rapporti kull
tliet xhur dwar ir-rati ta' rkupru; it-tul ta' żmien u l-ispejjeż għall-kawżi
korporattivi ta' insolvenza; it-tul ta' żmien u l-ispejjeż
għall-kawżi dwar it-taxxa u dwar ir-rata tal-ikklirjar tal-kawżi
tal-qorti tal-infurzar;
(o)
Il-Portugall għandu jtejjeb l-ambjent
kummerċjali billi jlesti r-riformi pendenti dwar it-tnaqqis tal-piż
amministrattiv [il-proġetti ta' Punt ta’ Kuntatt Uniku (PSC) u "Bla
Ħtieġa ta' Awtorizzazzjoni" operazzjonali b'mod sħiħ]
u billi jwettaq simplifikazzjoni ulterjuri ta' proċeduri, regolamenti u piżijiet
ammnistrattivi oħra eżistenti ta' ħruġ ta' liċenzji
fl-ekonomija li huma ostaklu kbir għall-iżvilupp ta' attivitajiet
ekonomiċi;
(p)
Il-Portugall għandu jlesti r-riforma
tas-sistema ta' governanza tal-portijiet, inkluża r-reviżjoni totali
tal-konċessjonijiet tal-operat portwali;
(q)
Il-Portugall għandu jimplimenta l-miżuri
li jtejbu l-funzjonament tas-setturi tal-posta u tat-telekomunikazzjoni;
(r)
Il-Portugall għandu jimplimenta l-miżuri
li jtejbu l-funzjonament tas-sistema tat-trasport;
(s)
Il-Portugall għandu jimplimenta l-miżuri
li jeliminaw id-dejn tariffarju tal-enerġija;
(t)
Il-Portugall għandu jiżgura li l-qafas
PPP legali u istituzzjonali l-ġdid huwa applikat u li l-kuntratti PPP
tat-toroq ikomplu jiġu negozjati mill-ġdid bi qbil mal-pjan
strateġiku ippreżentat mill-Gvern u mar-reviżjoni tal-qafas
regolatorju, sabiex jinkisbu gwadanji fiskali sostanzjali, partikolarment
fl-2013;
(u)
Il-Portugall għandu jkompli jiffoka fuq
miżuri biex jiġu miġġielda l-frodi u l-evażjoni
tat-taxxa u biex tissaħħaħ il-konformità tal-kontribwenti."
"8. Il-Portugall għandu jadotta
l-miżuri li ġejjin matul l-2014, f’konformità
mal-ispeċifikazzjonijiet fil-Memorandum ta’ Qbil:
(a)
Id-defiċit ġenerali tal-Gvern ma
għandux jaqbeż l-4 % tal-PDG fl-2014. Għall-kalkolu
ta’ dan id-defiċit, ma għandhomx jiġu kkunsidrati
l-ispejjeż baġitarji possibbli tal-miżuri ta’ appoġġ
tal-banek fil-kuntest tal-istrateġija tas-settur finanzjarju tal-Gvern.
Biex jintlaħaq dan l-objettiv il-Portugall għandu jwettaq miżuri
ta' konsolidazzjoni tal-valur ta’ 2,3 % tal-PDG, primarjament permezz
tal-Liġi Baġitarja tal-2014. Il-miżuri għandhom ikunu
prinċipalment ta’ natura permanenti u jxaqilbu lejn l-iffrankar
mill-infiq;
(b)
Il-pakkett ta' konsolidazzjoni għandu jibni
fuq il-miżuri li jnaqqsu l-infiq li kienu tħejjew fil-qafas
tal-analiżi tal-infiq pubbliku (PER). B'mod globali, l-ammont ta' dawn
il-miżuri għandu jammonta għal 1,8 % tal-PDG fl-2014 u
għandu jinkludi (1) limitazzjoni tan-nefqa minħabba l-ispejjeż
tal-pagi tas-settur pubbliku, billi titnaqqas il-forza tax-xogħol tas-settur
pubbliku filwaqt li l-kompożizzjoni tagħha tinbidel għal
waħda b'impjegati b'ħiliet ogħla, notevolment permezz ta'
programm ta' rikwalifikazzjoni u skema ta' sensji volontarji; konverġenza
ulterjuri tar-regoli tax-xogħol tas-settur pubbliku u dak privat (inkluża
ż-żieda fis-sigħat tax-xogħol u t-tnaqqis tal-vaganzi) u
l-introduzzjoni ta' skala unika tal-pagi kif ukoll is-semplifikazzjoni
tas-supplimenti tal-paga. Il-kontribuzzjonijiet tal-benefiċjarji
għall-iskemi speċjali tal-assigurazzjoni tal-ħajja għandhom
jiżdiedu u għalhekk jikkontribwixxu għat-titjib tal-ekwità u
l-effiċjenza tal-infiq pubbliku; (2) riformi tas-sistema tal-pensjoni
b'żieda fl-età statutorja tal-irtirar permezz ta' tibdil fil-fattur
tas-sostenibbiltà; allinjament tar-regoli għall-kalkoli
tal-benefiċċji tal-pensjoni bejn ir-reġim tal-pensjoni
taċ-ċivil (CGA) u s-sistema ġenerali tal-pensjoni, filwaqt li
jiġu mħarsa l-benefiċċji taħt il-livelli minimi; u
s-semplifikazzjoni tal-pensjonijiet tas-superstiti kemm tas-CGA kif ukoll tar-reġim
ġenerali tal-pensjoni, b'mod partikolari f'każijiet fejn dawn
jakkumulaw ma' pensjonijiet oħra; (3) tfaddil fil-konsum intermedju u
fil-programmi ta' infiq fil-Ministeri kompetenti kollha. Minħabba r-riskji
politiċi u legali, uħud mill-miżuri jistgħu jkunu parzjalment
jew totalment sostitwiti minn oħrajn ta’ daqs u kwalità ekwivalenti.
(c)
Il-pakkett PER għandu jiġi kkumpliment
minn miżuri permanenti oħra dwar id-dħul li jkollhom l-għan
li jkomplu t-titjib tal-effiċjenza u l-ekwità tal-istruttura attwali
tat-taxxa u l-benefiċċji (b’valur ta’ 0,4 % tal-PDG). B’mod
partikolari, ir-rata ta’ taxxa korporattiva fuq spejjeż relatati
mal-karozzi tal-kumpanija għandha tiżdied u t-tassazzjoni ambjentali
u dik relatata mas-saħħa għandha tiġi mtejba billi tinbidel
it-tassazzjoni tal-karozzi diżil tal-passiġġieri u billi
tiżdied is-sisa fuq it-tabakk u fuq ix-xorb alkoħoliku.
L-eżenzjonijiet fiskali fit-tassazzjoni tal-proprjetà għall-fondi
tal-pensjoni u l-fondi tal-proprjetà immobbli għandhom jiġu
eliminati. Il-limiti massimi għall-kontribuzzjonijiet tas-sigurtà
soċjali tal-membri ta’ korpi statutorji għandhom jitneħħew.
Għandha tintalab imposta speċjali fis-settur tal-enerġija u
b'hekk jitrażżnu l-kirjiet eċċessivi mis-settur
tal-enerġija. Parti mill-introjtu ġġenerat minn din l-imposta
għandha tintuża biex jitnaqqas id-dejn tariffarju. Il-liċenzji
tal-logħob tal-azzard onlajn għandhom jinbigħu bil-ħsieb li
dan is-suq jiġi regolarizzat u din l-attività għandha tkun intaxxata
wkoll. Miżata speċjali fuq l-ispettru tal-midja għandha
tiġi introdotta u l-imposta fuq l-istituzzjonijiet finanzjarji
għandha tiżdied. Barra minn hekk, għadd ta’ miżuri ta’
darba għandhom jiġu implimentati, aktar milli jiġu
bbilanċjati l-ispejjeż li jirriżultaw mill-pagamenti bil-quddiem
ta’ darba marbuti mal-introduzzjoni tal-iskema ta’ sensji bi ftehim
reċiproku fis-settur pubbliku. Dawn jinkludu t-trasferiment tal-fond
tas-saħħa CTT fis-settur pubbliku, il-bejgħ ta’ konċessjoni
ta' port u sajlos kif ukoll dividendi speċjali mill-bejgħ ta’ riservi
taż-żejt eċċessiv minn kumpanija pubblika;
(d)
Il-Portugall għandu jippreżenta rapport
bl-għanijiet (i) li jidentifika rduppjar tas-servizzi u
l-ġurisdizzjonijiet u sorsi oħra ta' ineffiċjenzi bejn
il-livelli ċentrali u dawk lokali tal-Gvern; u (ii) biex jorganizza mill-ġdid
in-netwerk ta' servizzi deċentralizzati tal-Ministeri prinċipalment
permezz tan-netwerk tal-ħwienet taċ-ċittadini u
approċċi oħra, filwaqt li jinkludi żoni
ġeografiċi aktar effiċjenti u jintensifika l-użu
tas-serivizzi kondiviżi u l-gvern diġitali;
(e)
Il-Portugall għandu jkompli r-riorganizzazzjoni
u r-razzjonalizzazzjoni tan-netwerk tal-isptarijiet permezz
tal-ispeċjalizzazzjoni, il-konċentrazzjoni u t-tnaqqis ta' servizzi
tal-isptar, il-ġestjoni konġunta u t-tħaddim konġunt
tal-isptarijiet. Il-Portugall għandu jiżgura l-implimentazzjoni
tal-pjan ta’ azzjoni fuq għadd ta’ snin għar-riorganizzazzjoni
tal-isptarijiet;
(f)
Il-Portugall għandu jimplimenta l-pjan biex
jinħoloq kumpanija operatriċi indipendenti tal-loġistika
tal-gass u tal-elettriku;
(g)
Il-Portugall għandu jimplimenta l-miżuri
li jtejbu l-funzjonament tas-sistema tat-trasport;
(h)
Il-Portugall għandu jivvaluta l-impatt
tar-reġim fakultattiv tal-kontabbiltà bbażata fuq il-ħlasijiet
tal-VAT.
(i)
Il-Portugall għandu jwettaq inventarju u
analiżi tal-ispejjeż tar-regolamenti li x’aktarx ikollhom impatt
ogħla fuq l-attività ekonomika."
"9. Bl-għan li tiġi restawrata
l-fiduċja fis-settur finanzjarju, il-Portugall għandu jimmira biex
iżomm livell adegwat ta’ kapital fis-settur bankarju tiegħu u
jiżgura proċess ta’ diżingranaġġ b’mod ordinat
f’konformità mal-iskadenzi stabbiliti fil-Memorandum ta’ Qbil. F’dak
ir-rigward, il-Portugall għandu jimplimenta l-istrateġija
għas-settur bankarju Portugiż kif miftiehem mal-Kummissjoni,
il-BĊE u l-FMI biex tiġi mħarsa l-istabbiltà finanzjarja. B’mod
partikolari, il-Portugall għandu:
(a)
jimmonitorja t-tranżizzjoni tal-banek
għar-regoli ġodda dwar il-kapital kif stabbiliti fil-pakkett
tad-Direttiva dwar ir-Rekwiziti ta’ Kapital IV (CRD IV) u jiżgura li
l-bafers kapitali jibqgħu proporzjonali mal-ambjent operazzjonali diffiċli;
(b)
jagħti pariri lill-banek biex
jissaħħu l-bafers kollaterali tagħhom fuq bażi sostenibbli;
(c)
jiżgura diżingranaġġ
ibbilanċjat u ordnat tas-settur bankarju, li jibqa’ importanti
fl-eliminazzjoni b'mod permanenti tal-iżbilanċi ta' finanzjament, u
li jnaqqas id-dipendenza fuq il-finanzjament mill-Eurosistema fuq terminu
medju. Il-pjanijiet tal-banek għall-finanzjament u l-kapital għandhom
jiġu riveduti kull tliet xhur;
(d)
jinkoraġġixxi d-diversifikazzjoni ta'
alternattivi ta' finanzjament għas-settur korporattiv u b'mod partikolari
l-SMEs permezz ta' sensiela ta' miżuri li għandhom l-għan li
jtejbu l-aċċess tagħhom għas-swieq kapitali;
(e)
ikompli jissemplifika l-grupp CGD tal-Istat;
(f)
jesternalizza l-ġestjoni tal-krediti tal-BPN
attwalment miżmuma minn Parvalorem lid-ditti magħżula permezz
tal-proċess tal-offerti b’mandat biex gradwalment jirkupra l-assi.
Il-Gvern Portugiż għandu jiżgura d-disponiment f'waqtu
tas-sussidjarji u l-assi fiż-żewġ vetturi l-oħra bi skop speċjali
tal-Istat;
(g)
fuq il-bażi tal-proposti għat-tħeġġiġ
tad-diversifikazzjoni tal-alternattivi ta' finanzjament ippreżentati
lis-settur korporattiv, jiżviluppa u jimplimenta soluzzjonijiet li
jipprovdu alternattivi ta' finanzjament għal kreditu bankarju
tradizzjonali għas-settur korporattiv. Il-Gvern Portugiż għandu
jevalwa l-lok għat-titjib tal-prestazzjoni u l-governanza tal-linji ta’
kreditu eżistenti sponsorjati mill-Gvern filwaqt li jkompli jibni fuq
ir-riżultati tal-awditu estern riċenti u l-pjan direzzjonali ppreżentat;
(h)
janalizza l-pjanijiet ta’ rkupru tal-banek u
joħroġ linji gwida dwar is-sistema tal-pjanijiet ta’ rkupru u
jipprepara pjanijiet ta’ riżoluzzjoni fuq il-bażi tar-rapporti
ppreżentati mill-banek. Jippreżenta lill-Parlament l-emendi
meħtieġa għal-liġi dwar ir-rikapitalizzazzjoni li jirriflettu
l-Komunikazzjoni riċenti mill-Kummissjoni Ewropea dwar l-applikazzjoni
tar-regoli dwar l-għajnuna mill-Istat għal miżuri ta’
appoġġ favur il-banek fil-kuntest tal-kriżi finanzjarja;
(i)
jimplimenta l-qafas għall-istituzzjonijiet
finanzjarji biex jibdew ristrutturar tad-dejn barra l-qorti
għall-unitajiet domestiċi, jiffaċilta l-applikazzjoni
għar-ristrutturar tad-dejn korporattiv u jimplimenta pjan ta' azzjoni
għas-sensibilizzazzjoni dwar l-għodod tar-ristrutturar;
(j)
jipprepara rapporti kull tliet xhur dwar
l-implimentazzjoni tal-għodod ġodda tar-ristrutturar. Fuq
il-bażi tal-istħarriġ imwettaq riċentement, jesplora
alternattivi biex iżid l-irkupru b'suċċess tal-kumpaniji li
jkunu aderenti mal-PER (il-Proċedura Speċjali ta' Rivitalizzazzjoni
għall-kumpaniji f’taqlib finanzjarju serju) u SIREVE (is-Sistema ta'
Rkupru tal-Kumpaniji permezz ta’ Ftehimiet Extraġudizzjarji
għall-kumpaniji f’qagħda ekonomika diffiċli jew insolvenza
imminenti jew attwali)."
Artikolu 2
Din id-Deċiżjoni hija indirizzata
lill-Portugall.
Artikolu 3
Din id-Deċiżjoni tiġi
ppubblikata f’Il-Ġurnal Uffiċjali tal-Unjoni Ewropea.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 118, 12.5.2010, p. 1.


               IL-KUMMISSJONI EWROPEA
            Brussell, 22.9.2015
            COM(2015) 464 final
            2015/0215(NLE)
            Proposta għal
            DEĊIŻJONI TAL-KUNSILL
            li tistabbilixxi l-pożizzjoni li trid tittieħed f'isem l-Unjoni Ewropea fil-Kunsill Ġenerali tad-WTO dwar it-talba tal-Istati Uniti għal eżenzjoni tad-WTO biex testendi l-programm tal-AGOA (AGOA)

               MEMORANDUM TA’ SPJEGAZZJONI

               1.IL-KUNTEST TAL-PROPOSTA

               L-għan ta’ din il-proposta huwa li tiġi stabbilita l-pożizzjoni li trid tittieħed mill-Unjoni Ewropea fi ħdan il-Kunsill Ġenerali tal-Organizzazzjoni Dinjija tal-Kummerċ (WTO) dwar it-talba tal-Istati Uniti għal tiġdid tal-eżenzjoni tagħha tad-WTO u b’hekk tippermetti lill-Unjoni Ewropea biex tappoġġja din it-talba għal eżenzjoni.

               L-għoti tat-talba tal-Istati Uniti għal tiġdid tal-eżenzjoni tad-WTO jippermetti lill-Istati Uniti biex ikomplu jipprovdu trattament mingħajr dazju għal prodotti eliġibbli li joriġinaw f’pajjiżi benefiċjarji tal-Afrika sub-Saħarjana magħżula skont l-Att Afrikan dwar it-Tkabbir u l-Opportunitajiet (AGOA - African Growth and Opportunity Act) sat-30 ta’ Settembru 2025.

               2.BAŻI ĠURIDIKA, SUSSIDJARJETÀ U PROPORZJONALITÀ

               L-Artikolu 218(9) tat-Trattat dwar il-Funzjonament tal-Unjoni (TFUE) jistipula li meta jkun meħtieġ li tittieħed Deċiżjoni li jkollha effett legali f’korp stabbilit bi ftehim internazzjonali, il-Kunsill, fuq proposta mill-Kummissjoni jew mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, għandu jadotta Deċiżjoni li tistabbilixxi l-pożizzjoni li għandha tiġi adottata f'isem l-Unjoni. L-għoti ta’ eżenzjoni li tippermetti lill-Istati Uniti tipprovdi trattament tariffarju preferenzjali għall-prodotti eliġibbli li joriġinaw f’pajjiżi benefiċjarji tal-Afrika sub-Saħarjana magħżula skont l-AGOA, jaqa’ taħt din id-dispożizzjoni billi d-deċiżjoni hija meħuda f’korp imwaqqaf minn ftehim internazzjonali (il-Kunsill Ġenerali tad-WTO jew Konferenza Ministerjali) li jaffettwa d-drittijiet u l-obbligi tal-Unjoni Ewropea.

               3.RIŻULTATI TAL-EVALWAZZJONIJIET EX POST, KONSULTAZZJONIJIET MAL-PARTIJIET IKKONĊERNATI U VALUTAZZJONIJIET TAL-IMPATT

               M.a.

               4.IMPLIKAZZJONIJIET BAĠITARJI

               M.a.

               5.ELEMENTI OĦRAJN

               Il-Kummissjoni tkun awtorizzata tieħu pożizzjoni f’isem l-Unjoni Ewropea biex tappoġġja t-talba tal-Istati Uniti għal eżenzjoni tad-WTO sa fejn ikun meħtieġ biex tippermetti lill-Istati Uniti jipprovdu trattament mingħajr dazju għal prodotti eliġibbli li joriġinaw f’pajjiżi benefiċjarji sub-Saħarjani sat-30 ta’ Settembru 2025.

               L-objettiv tal-AGOA huwa li jnaqqas il-faqar u jippromwovi l-istabbiltà u l-iżvilupp ekonomiku sostenibbli fl-Afrika sub-Saħarjana billi tiġi mrawma żieda fil-kummerċ u l-investiment bejn l-Istati Uniti u l-pajjiżi benefiċjarji. L-AGOA huwa wkoll maħsub biex tiġi inkoraġġita l-integrazzjoni ekonomika reġjonali u jiġu megħjuna l-pajjiżi benefiċjarji sabiex jipparteċipaw aktar bis-sħiħ fl-ekonomija globali.

               Skont l-Istati Uniti, it-trattament mingħajr dazju pprovdut sa mill-2000 taħt l-AGOA jikkumplementa l-isforzi minn membri oħra tad-WTO biex jiġu promossi t-tkabbir u l-iżvilupp fir-reġjun.

               It-talba għal eżenzjoni tkun it-tieni estensjoni tat-trattament tariffarju preferenzjali. Fis-27 ta’ Mejju 2009, l-Istati Uniti ingħataw eżenzjoni tal-obbligi tagħhom skont il-paragrafu 1 tal-Artikolu I u l-paragrafi 1 u 2 tal-Artikolu XIII, li tkopri l-perijodu sat-30 ta’ Settembru 2015.

               Għall-Unjoni Ewropea, it-talba għal eżenzjoni ma tqajjimx tħassib ekonomiku minħabba li t-trattament mingħajr dazju ma għandhux impatt fuq il-kummerċ tal-UE ma’ pajjiżi benefiċjarji.

               Fid-dawl ta’ dawn il-kunsiderazzjonijiet, l-Unjoni Ewropea għandha tissieħeb mal-kunsens favur it-talba għal eżenzjoni fil-Kunsill Ġenerali tad-WTO.

               2015/0215 (NLE)

               Proposta għal

               DEĊIŻJONI TAL-KUNSILL

               li tistabbilixxi l-pożizzjoni li trid tittieħed f'isem l-Unjoni Ewropea fil-Kunsill Ġenerali tad-WTO dwar it-talba tal-Istati Uniti għal eżenzjoni tad-WTO biex testendi l-programm tal-AGOA (AGOA)

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-paragrafi 3 u 4 tal-Artikolu IX tal-Ftehim ta' Marrakesh li jistabbilixxi l-Organizzazzjoni Dinjija tal-Kummerċ ("il-Ftehim tad-WTO") jistabbilixxu l-proċeduri għall-eżenzjonijiet rigward il-Ftehimiet Multilaterali dwar il-Kummerċ fl-Anness 1A jew 1B jew 1C tal-Ftehim WTO u l-annessi tagħhom.

               (2)L-Istati Uniti ngħataw eżenzjoni mill-obbligi skont il-paragrafu 1 tal-Artikolu I u l-paragrafi 1 u 2 tal-Artikolu XIII tal-Ftehim Ġenerali dwar it-Tariffi u l-Kummerċ 1994 ("GATT 1994") fis-27 ta' Mejju 2009 li tkopri l-perijodu sat-30 ta' Settembru 2015.

               (3)Skont il-paragrafu 3 tal-Artikolu IX tal-Ftehim tad-WTO, l-Istati Uniti bagħtu talba għal eżenzjoni sat-30 ta’ Settembru 2025 tal-obbligi tagħha skont il-paragrafu 1 tal-Artikolu I u l-paragrafi 1 u 2 tal-Artikolu XIII tal-GATT 1994 sa fejn ikun meħtieġ biex jiġi permess li l-Istati Uniti jkomplu jipprovdu trattament mingħajr dazju għal prodotti eliġibbli li joriġinaw f’pajjiżi benefiċjarji tal-Afrika sub-Saħarjana magħżula skont l-Att Afrikan dwar it-Tkabbir u l-Opportunitajiet li (AGOA).

               (4)L-għoti skont it-talba tal-Istati Uniti ta' eżenzjoni tad-WTO ma għandux jaffettwa negattivament la l-ekonomija tal-Unjoni Ewropea u lanqas ir-relazzjonijiet kummerċjali mal-benefiċjarji tal-eżenzjoni. Barra minn hekk, l-Unjoni Ewropea tappoġġa b'mod ġenerali l-azzjonijiet li jtaffu l-faqar u tippromwovi l-istabbiltà u l-iżvilupp ekonomiku sostenibbli fil-pajjiżi tal-benefiċjarji.

               (5)Għaldaqstant, huwa xieraq li tiġi stabbilita l-pożizzjoni li trid tittieħed f'isem l-Unjoni fil-Kunsill Ġenerali tad-WTO biex tkun appoġġjata t-talba għal eżenzjoni mill-Istati Uniti,

               ADOTTA DIN ID-DEĊIŻJONI:

               Artikolu 1

               Il-pożizzjoni li trid tittieħed f'isem l-Unjoni Ewropea fi ħdan il-Kunsill Ġenerali tal-Organizzazzjoni Dinjija tal-Kummerċ  tkun li tappoġġa t-talba tal-Istati Uniti biex ikunu eżentati mill-obbligi skont il-paragrafu 1 tal-Artikolu I u l-paragrafi 1 u 2 tal-Artikolu XIII tal-Ftehim Ġenerali dwar it-Tariffi u l-Kummerċ 1994 mit-30 ta' Settembru 2025 f'konformità mat-termini tat-talba għal eżenzjoni mill-Istati Uniti.

               Din il-pożizzjoni tiġi espressa mill-Kummissjoni.

               Artikolu 2

               Din id-Deċiżjoni tidħol fis-seħħ fil-jum tal-adozzjoni tagħha.

               Magħmul fi Brussell,

                     Għall-Kunsill

                     Il-President


|

52011PC0040

/* KUMM/2011/0040 finali - NLE 2011/0019 */  Proposta għal DEĊIŻJONI TAL-KUNSILL li tawtorizza t-tqegħid fis-suq ta’prodotti li jkun fihom, ikunu jikkonsistu minn, jew li jkunu prodotti minn qoton GHB614 (BCS-GHØØ2-5) modifikat ġenetikament skont ir-Regolament (KE) Nru 1829/2003 tal-Parlament Ewropew u tal-Kunsill

	[pic] | IL-KUMMISSJONI EWROPEA |Brussel 7.2.2011KUMM(2011) 40 finali2011/0019 (NLE)Proposta għalDEĊIŻJONI TAL-KUNSILLli tawtorizza t-tqegħid fis-suq ta’prodotti li jkun fihom, ikunu jikkonsistu minn, jew li jkunu prodotti minn qoton GHB614 (BCS-GHØØ2-5) modifikat ġenetikament skont ir-Regolament (KE) Nru 1829/2003 tal-Parlament Ewropew u tal-Kunsill(It-test bil-Ġermaniż biss hu awtentiku) (Test b’relevanza għaż-ŻEE)MEMORANDUM TA’ SPJEGAZZJONIIl-proposta mehmuża għal Deċiżjoni tal-Kunsill tikkonċerna l-ikel u l-għalf li jkun fihom, ikunu jikkonsistu minn, jew li jkunu prodotti mill-qoton modifikat ġenetikament GHB614 (BCS-GHØØ2-5), li dwarhom tressqet talba għat-tqegħid tagħhom fis-suq minn Bayer Cropscience AG lill-awtorità kompetenti tal-Pajjiżi l-Baxxi fit-18 ta’ Jannar 2008, skont ir-Regolament (KE) Nru 1829/2003 dwar ikel u għalf modifikati ġenetikament.Il-proposta mehmuża tikkonċerna wkoll it-tqegħid fis-suq ta’ prodotti oħra għajr l-ikel u għalf li fihom il-qoton GHB614 u li jikkonsistu minnu għall-istess użi bħal kwalunkwe qoton ieħor bl-eċċezzjoni tal-kultivazzjoni.Fl-10 ta' Marzu 2009, l-Awtorità Ewropea dwar is-Sigurtà fl-Ikel tat opinjoni favorevoli f'konformità mal-Artikoli 6 u 18 tar-Regolament (KE) Nru 1829/2003. Din qieset li, fir-rigward tal-effetti potenzjali fuq is-saħħa tal-bniedem jew tal-annimali jew l-ambjent, il-qoton GHB614 huwa sikur daqs il-kontroparti tiegħu mhux modifikata ġenetikament u varjetajiet ta’ qoton konvenzjonali oħrajn. Għaldaqstant, ikkonkludiet li mhux probabbli li t-tqegħid fis-suq tal-prodotti li jkun fihom il-qoton modifikat ġenetikament GHB614, jew li jikkonsistu minnu jew huma prodotti minnu, kif deskritti fl-applikazzjoni, ikollu xi effetti negattivi fuq is-saħħa tal-bniedem jew tal-annimali jew l-ambjent fil-kuntest tal-użu maħsub tagħhom.Fl-opinjoni tagħha, l-Awtorità Ewropea dwar is-Sigurtà fl-Ikel irrakkomandat li, għal sorveljanza ġenerali, għandhom jiddaħħlu miżuri speċifiċi li jimmonitorjaw b'mod attiv l-okkorrenza ta' xtieli tal-qoton slavaġ f'żoni fejn it-tixrid taż-żrieragħ u l-istabbiliment tal-pjanta aktarx li jokkorru.F'dan l-isfond, fl-24 ta’ Settembru 2010 tressaq għall-vot quddiem il-Kumitat Permanenti għall-Katina Alimentari u s-Saħħa tal-Annimali abbozz ta' Deċiżjoni tal-Kummissjoni li tawtorizza t-tqegħid fis-suq tal-Unjoni ta' prodotti li jkun fihom il-qoton modifikat ġenetikament GHB614, jew li jikkonsistu minnu jew huma prodotti minnu. Il-Kumitat ma ta l-ebda opinjoni: Tlettax-il (13) Stat Membru (157 vot) ivvutaw favur, disa’ (9) Stati Membri (106-il vot) ivvutaw kontra u erba’ (4) Stati Membri (75 vot) astjenew u Stat Membru wieħed (7 voti) ma ġiex rappreżentat.Għaldaqstant, skont il-paragrafu 2 tal-Artikolu 35 tar-Regolament (KE) Nru 1829/2003 u b'konformità mal-Artikolu 5 tad-Deċiżjoni tal-Kunsill 1999/468/KE emendata mid-Deċiżjoni tal-Kunsill 2006/512/KE, il-Kummissjoni mitluba tressaq proposta lill-Kunsill relatata mal-miżuri li għandhom jittieħdu, u l-Kunsill għandu tliet xhur biex jaġixxi permezz ta’ maġġoranza kwalifikata, u jinforma lill-Parlament.2011/0019 (NLE)Proposta għalDEĊIŻJONI TAL-KUNSILLli tawtorizza t-tqegħid fis-suq ta’prodotti li jkun fihom, ikunu jikkonsistu minn, jew li jkunu prodotti minn qoton GHB614 (BCS-GHØØ2-5) modifikat ġenetikament skont ir-Regolament (KE) Nru 1829/2003 tal-Parlament Ewropew u tal-Kunsill(It-test bil-Ġermaniż biss hu awtentiku) (Test b’relevanza għaż-ŻEE)IL-KUNSILL TAL-UNJONI EWROPEA,Wara li kkunsidra t-Trattat dwar il-Funzjonament tal-Unjoni Ewropea,Wara li kkunsidra r-Regolament (KE) Nru 1829/2003 tal-Parlament Ewropew u tal-Kunsill tat-22 ta’ Settembru 2003 dwar ikel u għalf modifikat ġenetikament[1], u b’mod partikolari l-Artikolu 7(3) u l-Artikolu 19(3) tiegħu,Billi:1.  Fit-18 ta’ Jannar 2008, Bayer CropScience AG ippreżentat lill-awtorità kompetenti tal-Pajjiżi l-Baxxi applikazzjoni, skont l-Artikoli 5 u 17 tar-Regolament (KE) Nru 1829/2003, għat-tqegħid fis-suq ta’ ikel, ingredjenti tal-ikel, u għalf li fihom, li jikkonsistu minn jew huma prodotti minn qoton GHB614 (‘l-applikazzjoni’).2.  L-applikazzjoni tkopri wkoll it-tqegħid fis-suq ta’ prodotti oħra għajr l-ikel u l-għalf li fihom il-qoton GHB614 jew li jikkonsistu minnu għall-istess użi bħal kwalunkwe qoton ieħor bl-eċċezzjoni tal-kultivazzjoni. Għalhekk, skont l-Artikoli 5(5) u 17(5) tar-Regolament (KE) Nru 1829/2003, din tinkludi d-dejta u t-tagħrif mitluba mill-Annessi III u IV tad-Direttiva 2001/18/KE tal-Parlament Ewropew u tal-Kunsill tat-12 ta’ Marzu 2001 dwar ir-rilaxx intenzjonat fl-ambjent ta' organiżmi modifikati ġenetikament u li tħassar id-Direttiva tal-Kunsill 90/220/KEE[2] u tagħrif u konklużjonijiet dwar il-valutazzjoni tar-riskju mwettqa skont il-prinċipji stipulati fl-Anness II tad-Direttiva 2001/18/KE. Din tinkludi wkoll pjan ta’ monitoraġġ għall-effetti ambjentali konformi mal-Anness VII tad-Direttiva 2001/18/KE.3.  Fl-10 ta' Marzu 2009, l-Awtorità Ewropea dwar is-Sigurtà fl-Ikel ('EFSA') tat opinjoni favorevoli f'konformità mal-Artikoli 6 u 18 tar-Regolament (KE) Nru 1829/2003. Din ikkunsidrat li l-qoton GHB614 huwa sikur daqs il-kontroparti tiegħu li mhix ġenetikament modifikata f'dawk li huma effetti potenzjali fuq is-saħħa tal-bniedem u tal-annimali jew tal-ambjent. Għaldaqstant, din ikkonkludiet li aktarx it-tqegħid fis-suq tal-prodotti li fihom, jikkonsistu minn, jew ikunu prodotti minn qoton GHB614 kif deskritt fl-applikazzjoni ('il-prodotti') ma jkollu ebda effetti negattivi fuq is-saħħa tal-bniedem jew tal-annimali jew l-ambjent fil-kuntest tal-użu maħsub tagħhom[3]. Fl-opinjoni tagħha, l-EFSA qieset il-mistoqsijiet speċifiċi kollha u t-tħassib li tqajjem mill-Istati Membri fil-kuntest tal-konsultazzjoni tal-awtoritajiet kompetenti nazzjonali kif stipulat fl-Artikoli 6(4) u 18(4) ta’ dak ir-Regolament.4.  B’mod partikolari, l-EFSA kkonkludiet li l-qoton GHB614 huwa ekwivalenti mil-lat agronomiku u ta' kompożizzjoni għall-kontroparti mhux ġenetikament modifikata tiegħu u varjetajiet oħrajn ta' qoton konvenzjonali għajr għall-karatteristika introdotta u li l-karatterizzazzjoni molekolari ma pprovdiet l-ebda ħjiel ta' effetti mhux intenzjonati tal-modifika ġenetika u bħala konsegwenza, li l-istudji dwar is-sikurezza tal-annimali bl-ikel/għalf integrali (eż. studju ta' tossiċità fuq medda ta' 90 jum fil-firien) mhumiex meħtieġa.5.  Fl-opinjoni tagħha, l-EFSA kkonkludiet ukoll li l-pjan ta’ monitoraġġ ambjentali, li jikkonsisti fi pjan ta’ sorveljanza ġenerali, imressaq mill-applikant huwa konformi mal-użu maħsub għall-prodotti. Iżda minħabba l-karatteristiċi fiżiċi taż-żrieragħ tal-qoton u l-metodi ta' trasport, l-EFSA rrakkomandat li, fi ħdan sorveljanza ġenerali, ikunu introdotti miżuri speċifiċi biex jimmonitorjaw b'mod attiv il-frekwenza ta' pjanti tal-qoton slavaġ f'żoni fejn aktarx iseħħu tixrid taż-żrieragħ u l-istabbiliment tal-pjanta.6.  Biex jitfissru aħjar ir-rekwiżiti tal-monitoraġġ u biex ikun hemm konformità mar-rakkomandazzjoni tal-EFSA, il-pjan ta’ monitoraġġ imressaq mill-applikant ġie modifikat. Iddaħħlu miżuri speċifiċi li jrażżnu t-telf u t-tixrid u li jeradikaw popolazzjonijiet ta’ qoton aċċidentali.7.  Wara li tqiesu dawk il-kunsiderazzjonijiet, għandha tingħata l-awtorizzazzjoni lill-prodotti.8.  Għandu jiġi assenjat identifikatur uniku għal kull OMĠ kif stipulat fir-Regolament tal-Kummissjoni (KE) Nru 65/2004 tal-14 ta' Jannar 2004 li jistabbilixxi sistema għall-iżvilupp u l-assenjazzjoni ta' identifikaturi uniċi għal organiżmi modifikati ġenetikament[4].9.  Abbażi tal-opinjoni mogħtija mill-EFSA, l-ebda rekwiżiti speċifiċi tal-ittikkettjar għajr dawk stipulati fl-Artikoli 13(1) u 25(2) tar-Regolament (KE) Nru 1829/2003 ma jidhru meħtieġa għal ikel, ingredjenti tal-ikel u għalf li fihom, jikkonsistu minn, jew huma prodotti mill-qoton GHB614 . Madankollu, sabiex jiġi żgurat l-użu tal-prodotti fi ħdan il-limiti tal-awtorizzazzjoni stipulata minn din id-Deċiżjoni, l-ittikkettjar tal-għalf li fih jew li jikkonsisti minn OMĠ u prodotti oħrajn li mhumiex ikel jew għalf li jkun fihom jew li jikkonsistu mill-OMĠ li ntalbet l-awtorizzazzjoni għalih, għandhom jindikaw b’mod ċar li l-prodotti kkonċernati m’għandhomx jintużaw għall-kultivazzjoni.10.  Ir-Regolament (KE) Nru 1830/2003 tal-Parlament Ewropew u tal-Kunsill tat-22 ta' Settembru 2003 dwar it-traċċabilità u l-ittikkettjar ta' organiżmi modifikati ġenetikament u t-traċċabilità ta' prodotti tal-ikel u għalf manifatturati minn organiżmi modifikati ġenetikament u li jemenda d-Direttiva 2001/18/KE[5], jistipula rekwiżiti tal-ittikkettjar fl-Artikolu 4(6) għal prodotti li jikkonsistu minn, jew li fihom l-OMĠ. Ir-rekwiżiti dwar ir-traċċabilità fil-każ ta’ prodotti li fihom jew li jikkonsistu minn OMĠ huma stabbiliti fil-paragrafi minn (1) sa (5) tal-Artikolu 4 u fil-każ ta’ ikel u għalf prodotti minn OMĠ huma stabbiliti fl-Artikolu (5) ta’ dak ir-Regolament.11.  Id-detentur tal-awtorizzazzjoni għandu jibgħat rapporti annwali dwar l-implimentazzjoni u r-riżultati tal-attivitajiet stipulati fil-pjan ta’ monitoraġġ għall-effetti ambjentali. Dawn ir-riżultati għandhom jiġu ppreżentati f'konformità mad-Deċiżjoni tal-Kummissjoni 2009/770/KE tat-13 ta’ Ottubru 2009 li tistabbilixxi formati standard għall-preżentazzjoni tar-riżultati tal-monitoraġġ tar-rilaxx intenzjonat fl-ambjent ta’ organiżmi modifikati ġenetikament, bħala jew fi prodotti, għal għan tat-tqegħid fis-suq, skont id-Direttiva 2001/18/KE tal-Parlament Ewropew u tal-Kunsill[6]. Bl-istess mod, l-opinjoni tal-EFSA ma tiġġustifikax l-impożizzjoni ta’ kundizzjonijiet jew restrizzjonijiet speċifiċi għat-tqegħid fis-suq u/jew kundizzjonijiet jew restrizzjonijiet speċifiċi għall-użu u l-immaniġġjar, inklużi r-rekwiżiti ta’ monitoraġġ wara t-tqegħid fis-suq għall-użu tal-ikel u l-għalf, jew kundizzjonijiet speċifiċi għall-ħarsien ta’ ekosistemi/ambjent u/jew żoni ġeografiċi partikolari, kif stipulat fil-punt (e) tal-Artikoli 6(5) u 18(5) tar-Regolament (KE) Nru 1829/2003.12.  L-informazzjoni rilevanti kollha dwar l-awtorizzazzjoni tal-prodotti għandha tiddaħħal fir-reġistru Komunitarju tal-ikel u l-għalf modifikat ġenetikament, kif stipulat fir-Regolament (KE) Nru 1829/2003.13.  Din id-Deċiżjoni għandha tiġi notifikata permezz tal-Clearing House għall-Bijosigurtà, lill-Partijiet tal-Protokoll ta' Cartagena dwar il-Bijosigurtà għall-Konvenzjoni dwar id-Diversità Bijoloġika, skont l-Artikolu 9(1) u l-Artikolu 15(2)(c) tar-Regolament (KE) Nru 1946/2003 tal-Parlament Ewropew u tal-Kunsill tal-15 ta' Lulju 2003 dwar il-movimenti transkonfinali ta' organiżmi modifikati ġenetikament[7].14.  L-applikant ġie kkonsultat dwar il-miżuri stipulati f’din id-Deċiżjoni.15.  Il-Kumitat Permanenti dwar il-Katina Alimentari u s-Saħħa tal-Annimali ma tax opinjoni fil-limitu taż-żmien stabbilit mill-President tiegħu.ADOTTA DIN ID-DEĊIŻJONI:Artikolu 1 L-organiżmu modifikat ġenetikament u l-identifikatur unikuIl-qoton ( Gossypium hirsutum ) modifikat ġenetikament GHB614, kif inhu speċifikat fil-punt (b) tal-Anness ma' din id-Deċiżjoni, hu assenjat l-identifikatur uniku BCS-GHØØ2-5, kif stipulat fir-Regolament (KE) Nru 65/2004.Artikolu 2L-AwtorizzazzjoniIl-prodotti li ġejjin huma awtorizzati għall-finijiet tal-Artikoli 4(2) u 16(2) tar-Regolament (KE) Nru 1829/2003, skont il-kundizzjonijiet stabbiliti f’din id-Deċiżjoni:(a) Ikel u ingredjenti tal-ikel li fihom, li jikkonsistu minn, jew li huma prodotti minn qoton BCS-GHØØ2-5;(b) Ikel li fih, li jikkonsisti minn, jew li hu prodott minn qoton BCS-GHØØ2-5;(c) prodotti għajr ikel u għalf li fihom jew li jikkonsistu minn qoton BCS-GHØØ2-5 għall-istess użi bħal kwalunkwe qoton ieħor ħlief għall-kultivazzjoni.Artikolu 3 L-Ittikkettjar1. Għall-finijiet tar-rekwiżiti tal-ittikkettjar stipulati fl-Artikolu 13(1) u l-Artikolu 25(2) tar-Regolament (KE) Nru 1829/2003 u fl-Artikolu 4(6) tar-Regolament (KE) Nru 1830/2003, l-‘isem tal-organiżmu’ għandu jkun ‘qoton’.2. Il-kelmiet ‘mhux għall-kultivazzjoni’ għandhom jidhru fuq it-tikketta ta’ u fid-dokumenti li jakkumpanjaw il-prodotti li fihom jew li jikkonsistu minn qoton BCS-GHØØ2-5 li jissemma fl-Artikolu 2(b) u (c).Artikolu 4 Il-monitoraġġ tal-effetti ambjentali1. Id-detentur tal-awtorizzazzjoni għandu jiżgura li l-pjan ta' monitoraġġ għall-effetti ambjentali, kif speċifikat fil-punt (h) tal-Anness, jiddaħħal fis-seħħ u jiġi implimentat.2. Id-detentur tal-awtorizzazzjoni għandu jibgħat lill-Kummissjoni rapporti annwali dwar l-implimentazzjoni u r-riżultati tal-attivitajiet imfassla fil-pjan ta’ monitoraġġ f'konformità mad-Deċiżjoni tal-Kummissjoni 2009/770/KE.Artikolu 5Ir-reġistru KomunitarjuL-informazzjoni stipulata fl-Anness ma’ din id-Deċiżjoni għandha tiddaħħal fir-reġistru Komunitarju tal-ikel u l-għalf modifikati ġenetikament, kif stipulat fl-Artikolu 28 tar-Regolament (KE) Nru 1829/2003.Artikolu 6Id-detentur tal-awtorizzazzjoniId-detentur tal-awtorizzazzjoni għandu jkun Bayer Cropscience AG.Artikolu 7Il-validitàDin id-Deċiżjoni għandha tapplika għal perjodu ta’ għaxar (10) snin mid-data tan-notifika tagħha.Artikolu 8Id-destinatarjuDin id-Deċiżjoni hija indirizzata lil Bayer CropScience AG, Alfred-Nobel-Strasse 50, D - 40789 Monheim am Rhein – il-Ġermanja.Magħmul fi Brussell,Għall-KunsillIl-PresidentANNESS(a) L-Applikant u d-detentur tal-Awtorizzazzjoni:Isem: Bayer CropScience AGIndirizz: Alfred-Nobel-Strasse 50, D - 40789 Monheim am Rhein – Il-Ġermanja(b) Id-deżinjazzjoni u l-ispeċifikazzjoni tal-prodotti:(1) Ikel u ingredjenti tal-ikel li fihom, li jikkonsistu minn, jew li huma prodotti minn qoton BCS-GHØØ2-5;(2) Ikel li fih, li jikkonsisti minn, jew li hu prodott minn qoton BCS-GHØØ2-5;(3) Prodotti għajr ikel u għalf li fihom jew li jikkonsistu minn qoton BCS-GHØØ2-5 għall-istess użi bħal kwalunkwe qoton ieħor ħlief għall- kultivazzjoni.Il-qoton ( Gossypium hirsutum ) BCS-GHØØ2-5 modifikat ġenetikament, kif deskritt fl-applikazzjoni, jesprimi l-proteina 2mEPSPS li tagħti t-tolleranza għall-erbiċida tal-glifosat.(c) L-ittikkettjar:(1) Għall-finijiet tar-rekwiżiti speċifiċi tal-ittikkettjar stipulati fl-Artikolu 13(1) u l-Artikolu 25(2) tar-Regolament (KE) Nru 1829/2003 u fl-Artikolu 4(6) tar-Regolament (KE) Nru 1830/2003, l-‘isem tal-organiżmu’ għandu jkun ‘qoton’;(2) Il-kelmiet ‘mhux għall-kultivazzjoni’ għandhom jidhru fuq it-tikketta ta’ u fid-dokumenti li jakkumpanjaw il-prodotti li fihom jew li jikkonsistu minn qoton BCS-GHØØ2-5 li jissemmew fl-Artikolu 2(b) u (c) ta' din id-Deċiżjoni.(d) Metodu għad-ditezzjoni:-  Metodu fil-ħin reali speċifiku għall-avveniment ibbażat fuq il-PCR għall-kwantifikazzjoni tal-qoton BCS-GHØØ2-5-  Ivvalidat fuq żrieragħ mil-laboratorju ta' referenza Komunitarju stabbilit skont ir-Regolament (KE) Nru 1829/2003, ippubblikat fuq http://gmo-crl.jrc.ec.europa.eu/statusofdoss.htm ;-  Materjal ta' Referenza: AOCS 1108-A u 0306-A aċċessibbli permezz tal-American Oil Chemists Society (AOCS) fuq http://www.aocs.org/tech/crm/ .(e) L-identifikatur uniku:BCS-GHØØ2-5(f) L-informazzjoni meħtieġa skont l-Anness II mal-Protokoll ta’ Cartagena dwar il-Bijosigurtà tal-Konvenzjoni dwar id-Diversità Bijoloġika:Clearing House tal-Bijosigurtà, Numru ta' identifikazzjoni tar-Reġistru: ara [ trid timtela meta tiġi nnotifikata ].(g) Il-kundizzjonijiet jew ir-restrizzjonijiet rigward it-tqegħid fis-suq, l-użu jew l-immaniġġjar tal-prodotti:Mhux meħtieġa.(h) Il-pjan ta' monitoraġġIl-pjan ta’ monitoraġġ għal effetti ambjentali li jikkonforma mal-Anness VII tad-Direttiva 2001/18/KE[Link: pjan ippubblikat fuq l-internet ](i) Ir-rekwiżiti tal-monitoraġġ wara t-tqegħid fis-suq għall-użu tal-ikel għall-konsum mill-bniedemMhux meħtieġa.Nota: il-links għal dokumenti rilevanti jista’ jkollhom bżonn jiġu emendati minn żmien għall-ieħor. Dawk il-modifiki jkunu disponibbli għall-pubbliku permezz tal-aġġornament tar-reġistru Komunitarju tal-ikel u l-għalf modifikati ġenetikament. [1] ĠU L 268, 18.10.2003, p 1.[2] ĠU L 106, 17.4.2001, p. 1.[3] http://registerofquestions.efsa.europa.eu/roqFrontend/questionLoader?question=EFSA-Q-2006-020[4] ĠU L 10, 16.1.2004, p. 5.[5] ĠU L 268, 18.10.2003, p. 24.[6] ĠU L 275, 21.10.2009, p. 9.[7] ĠU L 287, 5.11.2003, p. 1.


				|

		52012PC0677

			Proposta għal DEĊIŻJONI TAL-KUNSILL li tawtorizza lill-Istati Membri biex jirratifikaw, fl-interessi tal-Unjoni Ewropea, il-Konvenzjoni dwar is-Sikurezza fl-Użu tas-Sustanzi Kimiċi fuq ix-Xogħol, 1990, tal-Organizzazzjoni Internazzjonali tax-Xogħol (Konvenzjoni Nru 170) /* COM/2012/0677 final - 2012/0320 (NLE) */

			   	MEMORANDUM TA’ SPJEGAZZJONI
1.           KUNTEST TAL-PROPOSTA
Din il-proposta se tippermetti lill-Istati
Membri biex jirratifikaw b'mod legali l-Konvenzjoni Nru 170 dwar
Is-Sikurezza fl-Użu tas-Sustanzi Kimiċi fuq ix-Xogħol, 1990,
tal-Organizzazzjoni Internazzjonali tax-Xogħol (ILO), minn hawn 'il
quddiem "il-Konvenzjoni dwar is-Sustanzi Kimiċi Nru 170"
jew "il-Konvenzjoni".
Il-Konvenzjoni dwar is-Sustanzi Kimiċi
Nru 170 ġiet adottata fis-77 Seduta tal-Konferenza Internazzjonali
tax-Xogħol fil-25 ta' Ġunju 1990 u daħlet
fis-seħħ fl-4 ta' Novembru 1993. L-għan
tal-Konvenzjoni huwa l-prevenzjoni u t-tnaqqis ta' mard u korrimenti fuq
il-post tax-xogħol, u l-Konvenzjoni għandha wkoll iżżid
il-ħarsien tal-pubbliku ġenerali u tal-ambjent.
Minn Ġunju tal-2012, il-Konvenzjoni dwar
is-Sustanzi Kimiċi Nru 170 ġiet ratifikata minn 17-il Stat li
huma partijiet aderenti fl-ILO. Din hija fost il-Konvenzjonijiet tal-ILO li
ġew ikklassifikati mill-ILO bħala li huma aġġornati u
għaldaqstant jiġu promossi b'mod attiv.
L-Unjoni Ewropea (UE) għandha l-impenn li
tippromwovi l-aġenda għal kundizzjonijiet ta' xogħol
diċenti, kemm internament, kif ukoll fir-relazzjonijiet esterni
tagħha. L-istandards tal-Organizzazzjoni tax-Xogħol huma element
ewlieni tal-kunċett ta' kundizzjonijiet ta' xogħol diċenti.
Għalhekk, ir-ratifika tal-Konvenzjonijiet tal-ILO mill-Istati Membri
tibgħat messaġġ importanti dwar il-koerenza tal-politika
tal-Unjoni fit-titjib ta' standards fuq ix-xogħol madwar id-dinja.
Għalhekk jeħtieġ li kull impediment legali għar-ratifika
mill-Istati Membri ta' dawn il-Konvenzjonijiet, li s-sustanza tagħhom ma
tagħtix lok għal tħassib minħabba l-acquis attwali
tal-Unjoni, jitneħħa fil-livell tal-UE.
Id-dispożizzjonijiet tal-Konvenzjoni dwar
is-Sustanzi Kimiċi Nru 170, jindirizzaw dan li ġej:
l-istabbiliment tal-valutazzjoni tas-sustanzi kimiċi, il-ksib, minn min
jimpjega, tat-tagħrif mingħand il-fornituri tagħhom, it-twassil
tat-tagħrif lill-ħaddiema, il-ħtieġa ta' miżuri
preventivi xierqa, u l-istabbiliment ta' programmi protettivi
għall-ħaddiema. Il-Parti I tal-Konvenzjoni fiha
d-dispożizzjonijiet dwar il-kamp ta' applikazzjoni u d-definizzjonijiet,
il-Parti II tistabbilixxi l-prinċipji ġenerali,
il-Parti III hija dwar sistemi ta' klassifikazzjoni u miżuri
relatati, il-Partijiet IV u V jirreferu rispettivament għall-obbligi
ta' min jimpjega u d-drittijiet tal-ħaddiema, filwaqt li l-Parti VI
tistipula d-drittijiet tal-ħaddiema, li jinkludu d-dritt li
l-ħaddiema jitbiegħdu minn sitwazzjonijiet ta' periklu filwaqt li
xorta waħda jkunu mħarsa minn konsegwenzi avversi meta
jeżerċitaw id-drittijiet tagħhom. Il-Parti VII hija dwar
id-dmirijiet ta' komunikazzjoni involuti fl-esportazzjoni lejn Stati Membri
fl-ILO li jkunu qegħdin jimpurtaw.
Fl-UE, is-sikurezza tas-sustanzi kimiċi
hija kwistjoni importanti fil-politiki soċjali, ambjentali u tas-suq
intern, u hija regolata minn korp leġiżlattiv tal-Unjoni li jinkludi:
- Ir-Regolament (KE) Nru 1272/2008 dwar
il-klassifikazzjoni, l-ittikkettar u l-imballaġġ tas-sustanzi u
t-taħlitiet, li jemenda u jħassar id-Direttivi 67/548/KEE u 1999/45/KE,
u li jemenda r-Regolament (KE) Nru 1907/2006[1];
- Ir-Regolament (KE) Nru 1907/2006
tal-Parlament Ewropew u tal-Kunsill tat-18 ta' Diċembru 2006
dwar ir-Reġistrazzjoni, il-Valutazzjoni, l-Awtorizzazzjoni u r-Restrizzjoni
ta' Sustanzi Kimiċi (REACH), li jistabbilixxi Aġenzija Ewropea
għas-Sustanzi Kimiċi, li jemenda d-Direttiva 1999/45/KE u li
jħassar ir-Regolament (KEE) Nru 793/93 tal-Kunsill u r-Regolament
(KE) Nru 1488/94 tal-Kummissjoni kif ukoll id-Direttiva 76/769/KEE
tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE[2] tal-Kummissjoni;
- Id-Direttiva 2004/37/KE tal-Parlament
Ewropew u tal-Kunsill tat-29 ta' April 2004 dwar il-protezzjoni
tal-ħaddiema mir-riskji relatati mal-espożizzjoni għal
karċinoġeni jew mutaġeni fuq il-post tax-xogħol, (is-Sitt
Direttiva individwali fis-sens tal-Artikolu 16(1) tad-Direttiva
tal-Kunsill 89/391/KEE)[3];
- Id-Direttiva tal-Kunsill 98/24/KE dwar
il-protezzjoni tas-saħħa u s-sigurtà tal-ħaddiema mir-riskji li
għandhom x’jaqsmu mal-aġenti kimiċi fuq il-post tax-xogħol
(l-14-il Direttiva individwali fit-tifsira tal-Artikolu 16(1)
tad-Direttiva 89/391/KEE)[4].
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Mhux applikabbli.
3.           L-ELEMENTI
ĠURIDIĊI TAL-PROPOSTA
Skont ir-regoli dwar il-kompetenzi esterni li
ġew elaborati mill-Qorti tal-Ġustizzja tal-Unjoni Ewropea[5], u b'mod aktar speċifiku
rigward il-konklużjoni u r-ratifika tal-Konvenzjoni dwar is-Sustanzi
Kimiċi Nru 170[6],
l-Istati Membri mhumiex f'pożizzjoni li jiddeċiedu indipendentement
dwar ir-ratifika tal-Konvenzjoni mingħajr awtorizzazzjoni tal-Kunsill minn
qabel, għaliex xi partijiet mill-Konvenzjoni jidħlu fil-kompetenza
tal-Unjoni.
Fl-istess ħin, l-Unjoni Ewropea
bħala entità ma tistax tirratifika Konvenzjoni tal-ILO, peress li l-Istati
biss jistgħu jkunu partijiet fiha.
Jekk is-suġġett ta' ftehim jew
kuntratt ikun f’parti minnu fil-kompetenza tal-Unjoni u parti f'dik tal-Istati
Membri, l-istituzzjonijiet tal-Unjoni u l-Istati Membri jkollhom jieħdu
l-passi kollha meħtieġa biex jiżguraw mill-aħjar li
jistgħu l-kooperazzjoni fir-ratifika tal-Konvenzjoni u fl-implimentazzjoni
tal-impenji li jirriżultaw minn dik il-Konvenzjoni[7].
Rigward it-tliet Konvenzjonijiet tal-ILO li
ġew adottati fl-aħħar deċennju u li partijiet minnhom kienu
fil-kompetenza tal-Unjoni, il-Kunsill awtorizza lill-Istati Membri biex
jirratifikaw, fl-interessi tal-Unjoni, dawk il-partijiet li huma fil-kompetenza
tal-Unjoni[8].
B'referenza speċifika
għall-Konvenzjoni dwar is-Sustanzi Kimiċi Nru 170, il-Qorti
diġà kienet iddikjarat fl-1993, li l-grad ta’ regolazzjoni dwar
il-klassifikazzjoni, l-imballaġġ u l-ittikkettar ta' sustanzi u
preparazzjonijiet perikolużi kien wasal fi stat tant avvanzat sal-punt li
l-Istati Membri ma setgħux jibqgħu jaġixxu b'mod sovran
fil-qasam estern f'dan ir-rigward[9].
Minn dak iż-żmien 'l hawn, l-acquis tal-Unjoni marbut ma' dan
ġie żviluppat u kkonsolidat iżjed. Il-qasam fil-biċċa
l-kbira huwa rregolat mir-Regolament (KE) Nru 1272/2008 dwar
il-klassifikazzjoni, l-ittikkettar u l-imballaġġ tas-sustanzi u
t-taħlitiet, minn hawn 'il quddiem "ir-Regolament".
Ir-Regolament jimplimenta fil-livell tal-Unjoni, is-Sistema Globalment
Armonizzata tal-Klassifikazzjoni u l-Ittikettar ta' Sustanzi Kimiċi
("il-GHS") żviluppata min-Nazzjonijiet Uniti.
Il-leġiżlazzjoni tal-Unjoni, li hi bbażata fuq l-Artikolu 114
TFEU, hija ħafna aktar iddettaljata mill-prinċipji ġenerali
stabbiliti fil-Konvenzjoni dwar is-Sustanzi Kimiċi Nru 170. Ma hemm
ebda kontradizzjoni bejn il-prinċipji ġenerali stabbiliti
fil-Konvenzjoni u r-Regolament.
Mill-Artikolu 19(8) tal-Kostituzzjoni
tal-ILO jidher ċar li l-Konvenzjoni fiha standards minimi, dan ifisser li
l-implimentazzjoni nazzjonali tista' tipprovdi standards ogħla minn dawk
tal-Konvenzjoni.
F'dan il-qasam ma hemm ebda inkonsistenza
fl-approċċ adottat skont ir-regoli dwar is-sikurezza u
s-saħħa tal-ħaddiema bejn il-Konvenzjoni u r-rekwiżiti
minimi skont l-acquis tal-Unjoni. Dan ifisser li l-miżuri
tal-Unjoni jistgħu jkunu aktar stretti mill-istandards tal-ILO u
viċiversa[10].
Għaldaqstant, l-għan ta' din
il-proposta huwa li jawtorizza lill-Istati Membri biex jirratifikaw,
fl-interessi tal-Unjoni, dawk il-partijiet mill-Konvenzjoni dwar is-Sustanzi
Kimiċi Nru 170 li jidħlu fil-Kompetenza tal-Unjoni.
Il-proposta hija bbażata fuq
l-Artikolu 218(6) tat-Trattat dwar il-Funzjonament tal-Unjoni Ewropea
(TFEU), applikabbli b'analoġija, flimkien mal-Artikolu 114 TFEU, li
jipprovdi l-bażi legali għal-leġiżlazzjoni tal-Unjoni dwar
l-approssimazzjoni tal-liġijiet fil-qasam tal-klassifikazzjoni,
l-ittikkettar u l-imballaġġ tas-sustanzi u t-taħlitiet.
2012/0320 (NLE)
Proposta għal
DEĊIŻJONI TAL-KUNSILL
li tawtorizza lill-Istati Membri biex
jirratifikaw, fl-interessi tal-Unjoni Ewropea, il-Konvenzjoni dwar is-Sikurezza
fl-Użu tas-Sustanzi Kimiċi fuq ix-Xogħol, 1990,
tal-Organizzazzjoni Internazzjonali tax-Xogħol (Konvenzjoni Nru 170)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikolu 114
flimkien mal-Artikolu 218(6)(a)(v) u l-ewwel sottoparagrafu
tal-Artikolu 218(8) tiegħu,
Wara li kkunsidra l-proposta tal-Kummissjoni
Ewropea,
Wara li kkunsidra l-kunsens tal-Parlament
Ewropew[11],

Billi:
(1)       Il-Parlament Ewropew, il-Kunsill
u l-Kummissjoni qegħdin jippromwovu r-ratifika ta' konvenzjonijiet
internazzjonali tax-xogħol li ġew ikklassifikati bħala li huma
aġġornati mill-Organizzazzjoni Internazzjonali tax-Xogħol,
bħala kontribut lejn l-isforz tal-Unjoni Ewropea biex tippromwovi
kundizzjonijiet tax-xogħol diċenti għal kulħadd, kemm
fl-Unjoni kif ukoll barra minnha, li l-ħarsien u t-titjib
tas-saħħa u s-sikurezza tal-ħaddiema huwa aspett importanti
tagħhom.
(2)       Ir-regoli skont
il-Parti III tal-Konvenzjoni Nru 170 li jikkonċernaw
is-Sikurezza fl-Użu tas-Sustanzi Kimiċi fuq ix-Xogħol, 1990,
tal-Organizzazzjoni Internazzjonali tax-Xogħol (ILO), minn hawn
'il-quddiem "il-Konvenzjoni", huma koperti fil-biċċa
l-kbira mill-acquis tal-Unjoni dwar l-approssimazzjoni
tal-liġijiet, ir-regolamenti u l-prattiċi amministrattivi fil-qasam
tal-klassifikazzjoni, tal-imballaġġ u l-ittikkettar li ġie
żviluppat mill-1967 'l hawn u ġie kkonsolidat iżjed[12].
(3)       Bħala konsegwenza ta'
dan, partijiet mill-Konvenzjoni jidħlu fil-kompetenza tal-Unjoni, u
l-Istati Membri ma jistgħux jidħlu f'impenji barra l-qafas
tal-istituzzjonijiet tal-Unjoni b'rabta ma' dawn il-partijiet[13].
(4)       L-Unjoni ma tistax
tirratifika l-Konvenzjoni, minħabba li l-Istati biss jistgħu jkunu
partijiet fiha.
(5)       F'din il-qagħda, l-Istati
Membri u l-istituzzjonijiet tal-Unjoni jridu jikkooperaw dwar ir-ratifikazzjoni
tal-Konvenzjoni.
(6)       Għalhekk il-Kunsill
għandu jawtorizza lill-Istati Membri li huma marbuta mil-liġi
tal-Unjoni dwar l-approssimazzjoni tal-liġijiet fil-qasam tal-klassifikazzjoni,
l-imballaġġ u l-ittikkettar tas-sustanzi u t-taħlitiet biex
jirratifikaw il-Konvenzjoni fl-interessi tal-Unjoni Ewropea.
ADOTTAT DIN ID-DEĊIŻJONI:
Artikolu 1
L-Istati Membri huma b'dan awtorizzati li
jirratifikaw, għall-partijiet li jidħlu fil-kompetenza mogħtija
lill-Unjoni bit-Trattati, il-Konvenzjoni dwar is-Sikurezza fl-Użu
tas-Sustanzi Kimiċi fuq ix-Xogħol, 1990, tal-Organizzazzjoni
Internazzjonali tax-Xogħol (Konvenzjoni Nru 170).
Artikolu 2
Din id-Deċiżjoni hija indirizzata
lill-Istati Membri.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 351, 31.01.2008,
p. 1.
[2]               ĠU L 396, 30.12.2006,
p. 1.
[3]               ĠU L 158, 30.4.2004,
p. 50.
[4]               ĠU L 131, 5.5.1998, p. 11.
[5]               Deċiżjoni AETR tal-Qorti tal-ġustizzja,
il-każ 22/70 tal-31 ta' Marzu 1971, Ġabra, 1971, 263;
ara wkoll l-Artikolu 3(2) TFEU li kkodifika dawn il-prinċipji.
[6]               L-Opinjoni 2/91 tal-Qorti tal-Ġustizzja tad-19 ta' Marzu 1993,
Ġabra, 1993-I, paġna 1061.
[7]               L-Opinjoni 2/91 tal-Qorti tal-Ġustizzja
tal-Unjoni Ewropea (ibid), para. 36, 37 u 38.
[8]               F'dan l-aħħar deċennju ġew adottati
tliet deċiżjonijiet tal-Kunsill li jawtorizzaw lill-Istati Membri
biex jirratifikaw il-Konvenzjonijiet tal-ILO: Id-Deċiżjoni
tal-Kunsill tas-7 ta' Ġunju 2007 li tawtorizza lill-Istati
Membri jirratifikaw, fl-interessi tal-Komunita Ewropea, il-Konvenzjoni
tal-Organizzazzjoni Internazzjonali tax-Xogħol dwar ix-Xogħol
Marittimu tal-2006 (ĠU L 161/63 tat-22.6.2007);
Id-Deċiżjoni tal-Kunsill tal-14 ta' April 2005 li
tawtorizza lill-Istati Membri biex jirratifikaw fl-interessi tal-Komunità
Ewropea l-Konvenzjoni tal-Organizzazzjoni Internazzjonali tax-Xogħol dwar
id-Dokumenti ta' Identità tal-Baħrin (Il-Konvenzjoni Nru 185),
ĠU L 136/1 tat-30.5.2005, u d-Deċiżjoni tal-Kunsill tas-7 ta' Ġunju 2010
li tawtorizza lill-Istati Membri biex jirratifikaw, fl-interessi tal-Unjoni
Ewropea, il-Konvenzjoni tal-Organizzazzjoni Internazzjonali tax-Xogħol
dwar ix-Xogħol tas-Sajd, 2007, (Il-Konvenzjoni Nru 188), ĠU 145/12
tal-11.6.2010.
[9]               L-Opinjoni 2/91 tal-Qorti tal-Ġustizzja
tal-Unjoni Ewropea, para. 25, u 26.
[10]             L-Opinjoni 2/91 tal-Qorti
tal-Ġustizzja tal-Unjoni Ewropea, para. 18.
[11]             ĠU C , , p. .
[12]             Ir-Regolament (KE) Nru 1272/2008 dwar
il-klassifikazzjoni, l-ittikkettar u l-imballaġġ tas-sustanzi u
t-taħlitiet, li jemenda u jħassar id-Direttivi 67/548/KEE u 1999/45/KE,
u li jemenda r-Regolament (KE) Nru 1907/2006, ĠU L 353/1 tal-31 ta'
Jannar 2008 )
[13]             L-Opinjoni 2/91 tal-Qorti tal-Ġustizzja tal-Unjoni
Ewropea tad-19 ta' Marzu 1993, Ġabra 1993-I, p. 1061,
para. 26.